Document ID: 32001D0837

Απόφαση της Επιτροπής
της 17ης Σεπτεμβρίου 2001
για τη διαδικασία βάσει του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ
(Υποθέσεις COMP/34493 - DSD, COMP/37366 - Hofmann + DSD, COMP/37299 - Edelhoff + DSD, COMP/37291 - Rethmann + DSD, COMP/37288 - ARGE και 5 άλλοι + DSD, COMP/37287 - AWG και 5 άλλοι + DSD, COMP/37526 - Feldhaus + DSD, COMP/37254 - Nehlsen + DSD, COMP/37252 - Schonmakers + DSD, COMP/37250 - Altvater + DSD, COMP/37246 - DASS + DSD, COMP/37245 - Scheele + DSD, COMP/37244 - SAK + DSD, COMP/37243 - Fischer + DSD, COMP/37242 - Trienekens + DSD, COMP/37267 - Interseroh + DSD)
[κοινοποιηθείσα υπό τον αριθμό Ε(2001) 2672]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2001/837/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο,
τον κανονισμό αριθ. 17 του Συμβουλίου, της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης(1), όπως τροποποιήθηκε τελευταία από τον κανονισμό (ΕΚ) αριθ. 1216/1999(2), και ιδίως τα άρθρα 2, 6 και 8,
τις αιτήσεις για αρνητική πιστοποίηση και για απαλλαγή των συμφωνιών στις οποίες βασίζεται το σύστημα DSD, που υποβλήθηκαν από την DSD βάσει των άρθρων 2 και 4 του κανονισμού αριθ. 17, στις 2 Σεπτεμβρίου 1992, τις συμπληρωματικές αιτήσεις για αρνητική πιστοποίηση και για απαλλαγή της σύμβασης παροχής υπηρεσιών που υπέβαλαν οι επιχειρήσεις διάθεσης αποβλήτων Trienekens στις 17 Σεπτεμβρίου 1998, Fischer στις 17 Σεπτεμβρίου 1998, SAK στις 18 Σεπτεμβρίου 1998, Scheele στις 18 Σεπτεμβρίου 1998, DASS στις 21 Σεπτεμβρίου 1998, Altvater στις 21 Σεπτεμβρίου 1998, Schonmackers στις 25 Σεπτεμβρίου 1998, Nehlsen στις 28 Σεπτεμβρίου 1998, Feldhaus στις 29 Σεπτεμβρίου 1998, Rethmann στις 30 Οκτωβρίου 1998, Edelhoff στις 6 Νοεμβρίου 1998, Hofmann στις 4 Ιανουαρίου 1999, και οι ενώσεις διάθεσης αποβλήτων BVSE και VKS στις 29 Οκτωβρίου 1999, και την συμπληρωματική αίτηση για αρνητική πιστοποίηση και για απαλλαγή των εγγυητικών συμβάσεων που υπέβαλε ο προμηθευτής υπηρεσιών διάθεσης αποβλήτων Interseroh στις 9 Οκτωβρίου 1998,
την απόφαση της 25ης Οκτωβρίου 1996 για την έναρξη της διαδικασίας στην παρούσα υπόθεση,
Αφού έδωσε στις εμπλεκόμενες επιχειρήσεις την ευκαιρία να εκφράσουν τις απόψεις τους σύμφωνα με το άρθρο 19 παράγραφος 3, του κανονισμού αριθ. 17(3),
Κατόπιν διαβουλεύσεων με την συμβουλευτική επιτροπή συμπράξεων και δεσποζουσών θέσεων,
Εκτιμώντας τα ακόλουθα:
Α. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
I. ΕΙΣΑΓΩΓΗ
(1) Στις 2 Σεπτεμβρίου 1992, η εταιρεία Der Grüne Punkt - Duales System Deutschland AG (στο εξής: "DSD"), που εδρεύει στην Κολωνία, κοινοποίησε μια σειρά από συμφωνίες, επιδιώκοντας να λάβει αρνητική πιστοποίηση ή, επικουρικώς, απαλλαγή από την απαγόρευση των συμπράξεων. Η DSD εκμεταλλεύεται στη Γερμανία ένα σύστημα αποκομιδής και ανακύκλωσης συσκευασιών πώλησης το οποίο καλύπτει το σύνολο της επικράτειας της χώρας. Το σύστημα αυτό επιτρέπει την τήρηση των διατάξεων της γερμανικής νομοθεσίας που αφορούν τις συσκευασίες. Αντικείμενο της κοινοποίησης είναι οι συμφωνίες (εταιρική σύμβαση/καταστατικό, σύμβαση παροχής υπηρεσιών, σύμβαση για τη χρήση σήματος, εγγυητικές συμβάσεις) στις οποίες στηρίζεται η λειτουργία του συστήματος.
(2) Μετά τη δημοσίευση της ανακοίνωσης σύμφωνα με το άρθρο 19, παράγραφος 3 του κανονισμού αριθ. 17, στην οποία η Επιτροπή γνωστοποιούσε την πρόθεσή της να αξιολογήσει θετικά βάσει του άρθρου 81 τις επίμαχες συμφωνίες, ελήφθησαν συνολικά δεκατρία υπομνήματα τρίτων ενδιαφερομένων σχετικά με την υπόθεση(4).
(3) Μεταξύ Σεπτεμβρίου 1998 και Ιανουαρίου 1999 λήφθηκαν μεμονωμένες κοινοποιήσεις της σύμβασης παροχής υπηρεσιών από 12 συνολικά εταιρείες διάθεσης αποβλήτων που είχαν συνάψει ανάλογες συμφωνίες με την DSD καθώς και κοινοποιήσεις από δύο ενώσεις του κλάδου διάθεσης αποβλήτων εκάστη των οποίων εκπροσωπούσε έξι εταιρείες διάθεσης αποβλήτων.
(4) Οι μεμονωμένες κοινοποιήσεις προέρχονται από τις επιχειρήσεις Friedrich Hofmann GmbH & Co, Edelhoff Entsorgung Süd GmbH, Rethmann Entsorgungswirtschaft GmbH & Co KG, Feldhaus Recycling GmbH & Co KG, Karl Nehlsen GmbH & Co KG, Schönmackers Umweltdienste GmbH & Co KG, Jakob Altvater GmbH & Co, DASS GmbH, Erwin Scheele GmbH & Co KG, SAK Sondershäuser Entsorgungs GmbH, Fischer Rohstoffe Recycling Freudenstadt GmbH και Trienekens GmbH.
(5) Η BVSE Bundesverband Sekundärrohstoffe und Entsorgung e.V. (BVSE) υπέβαλε στις 29 Οκτωβρίου 1998 κοινοποίηση της σύμβασης παροχής υπηρεσιών από κοινού εξ ονόματος των επιχειρήσεων ARGE Duales System Storman-Lauenburg, A.R.T. Abfallberatungs- und Verwertungs GmbH, Cordier Abfallentsorgung GmbH, Rudolf Fritsche GmbH, TWR Tenner Wertstoff Recycling GmbH και Ostthüringer Recycling- und Handels-GmbH.
(6) Αντίστοιχα, κοινοποίηση της ίδιας σύμβασης παροχής υπηρεσιών υποβλήθηκε από κοινού από την VKS Verband Kommunale Abfallwirtschaft und Stadtreinigung e.V. (VKS) στις 29 Οκτωβρίου 1998 εξ ονόματος των επιχειρήσεων AWG - Abfallwirtschafts-GmbH Donau-Wald, Betrieb für das Duale System im Saarland, Entsorgung Dortmund GmbH, ESG Entsorgungswirtschaft Soest GmbH, VIVO Gesellschaft für Abfall-vermeidung, GmbH und USB (Umweltservice Bochum) GmbH.
(7) Πέραν αυτού, περισσότερες από διακόσιες επιχειρήσεις διάθεσης αποβλήτων "γνωστοποίησαν" στην Επιτροπή την εν λόγω σύμβαση παροχής υπηρεσιών μέσω της Bundesv παρατίθενται στην κατάσταση που επισυνάπτεται στην παρούσα απόφαση.
(8) Στις 9 Οκτωβρίου υποβλήθηκε συμπληρωματική κοινοποίηση από την Interseroh σχετικά με τις συμβάσεις αποδοχής και εγγυήσεων για τις κατηγορίες υλικών χαρτόνι/χαρτί, κασσίτερος, αλουμίνιο και άλλοι συνδυασμοί υλικών που είχαν ήδη κοινοποιηθεί από την DSD.
(9) Στις 3 Αυγούστου 2000 η Επιτροπή, στο πλαίσιο διαδικασίας του άρθρου 82 της συνθήκης ΕΚ, απέστειλε στην DSD κοινοποίηση αιτιάσεων. Στις 20 Απριλίου 2001, η Επιτροπή εξέδωσε την απόφαση 2001/463/ΕΚ(5) με την οποία η συμπεριφορά της DSD στο πλαίσιο της οποίας, βάσει του άρθρου 4, παράγραφος 1, πρώτο εδάφιο και του άρθρου 5, παράγραφος 1, εδάφιο 1 της σύμβασης για τη χρήση του σήματος, απαιτεί την καταβολή τέλους για το σύνολο των συσκευασιών πώλησης οι οποίες κυκλοφορύν στη Γερμανία και φέρουν το σήμα "Der Grüne Punkt", κηρύσσεται ασυμβίβαστη με την κοινή αγορά όταν οι υπόχρεες βάσει του διατάγματος για τις συσκευασίες επιχειρήσεις:
α) χρησιμοποιούν την υπηρεσία απαλλαγής της DSD που αναφέρεται στο άρθρο 2 της σύμβασης
- για τη χρήση του σήματος μόνον για επιμέρους ποσότητες συσκευασιών, ή
- δεν χρησιμοποιούν την παροαναφερθείσα υπηρεσία αλλά διεθέτουν στην αγορά της Γερμανίας συσκευασίες ενιαίου σχεδίου που κυκλοφορούν και σε άλλο κράτος μέλος της Ευρωπαϊκής Ένωσης ή του Ευρωπαϊκού Οικονομικού Χώρου και συμμετέχουν σε σύστημα ανάληψης που χρησιμοποιεί το σήμα "Der Grüne Punkt"·
β) υπό τον όρο ότι οι υπόχρεες επιχειρήσεις πρέπει να αποδεικνύουν ότι, ως προς την ποσότητα συσκευασιών ή τις επιμέρους ποσότητες συσκευασιών για τις οποίες δεν χρησιμοποιούν την υπηρεσία απαλλαγής, πληρούν τις υποχρεώσεις που υπέχουν βάσει του διατάγματος για τις συσκευασίες χρησιμοποιώντας ανταγωνιστικά συστήματα απαλλαγής ή συστήματα ίδιας διάθεσης.
(10) Αντικείμενο της παρούσας απόφασης είναι η εταιρική σύμβαση/κατασταστικό, οι εγγυητικές συμβάσεις και οι συμβάσεις παροχής υπηρεσιών.
II. ΤΟ ΓΕΡΜΑΝΙΚΟ ΔΙΑΤΑΓΜΑ ΓΙΑ ΤΙΣ ΣΥΣΚΕΥΑΣΙΕΣ
(11) Στις 12 Ιουνίου 1991, θεσπίστηκε στη Γερμανία από την ομοσπονδιακή κυβέρνηση της χώρας το "Διάταγμα για τον περιορισμό των απορριμμάτων από συσκευασίες" (στο εξής: "το διάταγμα για τις συσκευασίες"). Η νέα εκδοχή του διατάγματος για τις συσκευασίες τέθηκε σε ισχύ στις 28 Αυγούστου 1998. Τα διάταγμα για τις συσκευασίες αποσκοπεί στην αποτροπή ή τον περιορισμό των επιπτώσεων που έχουν για το περιβάλλον τα απορρίμματα από συσκευασίες.
(12) Το διάταγμα για τις συσκευασίες δεσμεύει ιδίως του παραγωγούς και διανομείς συσκευασιών. Στο άρθρο 3 παράγραφος 1 του διατάγματος γίνεται διάκριση μεταξύ των συσκευασιών πώλησης, των συσκευασιών μεταφοράς και των λεγόμενων "πρόσθετων συσκευασιών". Με τον όρο "συσκευασίες πώλησης" νοούνται οι συσκευασίες οι οποίες προσφέρονται προς πώληση ως μονάδα και πετιούνται από τον τελικό καταναλωτή. Επίσης, συσκευασίες πώλησης κατά την έννοια του διατάγματος είναι οι συσκευασίες διανομής, γαστρονομίας και άλλων επιχειρήσεων παροχής υπηρεσιών, οι οποίες καθιστούν δυνατή ή διευκολύνουν τη μεταβίβαση των εμπορευμάτων στον τελικό καταναλωτή (συσκευασίες εξυπηρέτησης), καθώς επίσης τα πιατικά και μαχαιροπήρουνα μίας χρήσεως. Συσκευασίες μεταφοράς είναι οι συσκευασίες που διευκολύνουν τη μεταφορά των εμπορευμάτων ή τα προστατεύουν από ζημίες κατά τη μεταφορά τους από τον παραγωγό στο διανομέα ή χρησιμοποιούνται για λόγους ασφαλούς μεταφοράς και πετιούνται από τον διανομέα. Με τον όρο "πρόσθετες συσκευασίες" νοούνται τα περιβλήματα που χρησιμοποιούνται ως πρόσθετη συσκευασία σε σχέση με μία συσκευασία πώλησης, χωρίς όμως να είναι απαραίτητα για λόγους υγιεινής ή αντοχής ή προστασίας του εμπορεύματος από ζημία ή λέρωμα προ της παράδοσής του στον τελικό καταναλωτή.
(13) Στο άρθρο 3 παράγραφοι 7 και 8 του διατάγματος για τις συσκευασίες δίδεται ο ορισμός της έννοιας του παραγωγού και του διανομέα. Ως παραγωγός κατά την έννοια του διατάγματος νοείται όποιος παράγει συσκευασίες, υλικά συσκευασίας ή άλλα προϊόντα από τα οποία παράγονται άμεσα συσκευασίες, καθώς και όποιος εισάγει συσκευασίες στο έδαφος που καλύπτει η ισχύς του διατάγματος. Ως διανομέας κατά την έννοια του διατάγματος νοείται όποιος εμπορεύεται συσκευασίες, υλικά συσκευασίας ή άλλα προϊόντα από τα οποία παράγονται συσκευασίες ή συσκευασμένα εμπορεύματα, χωρίς να έχει σημασία το στάδιο εμπορίας. Η διανομή κατά την έννοια του διατάγματος καλύπτει επίσης το εμπόριο εξ αποστάσεως. Σύμφωνα με το άρθρο 3 παράγραφος 10 εδάφιο 1 του διατάγματος για τις συσκευασίες, ως τελικός καταναλωτής νοείται το πρόσωπο στο οποίο παραδίδεται ένα εμπόρευμα και το οποίο δεν προβαίνει στη μεταπώληση του εμπορεύματος στη μορφή στην οποία του παραδόθηκε.
(14) Οι διατάξεις που ισχύουν για τις συσκευασίες πώλησης, τις πρόσθετες συσκευασίες και τις συσκευασίες μεταφοράς διαφέρουν μεταξύ τους. Το άρθρο 6 παράγραφος 1 του διατάγματος για τις συσκευασίες ορίζει για τις συσκευασίες πώλησης ότι κάθε διανομέας τέτοιων συσκευασιών είναι υποχρεωμένος να δέχεται ατελώς από τον τελικό καταναλωτή τις χρησιμοποιημένες και κενές περιεχομένου συσκευασίες πώλησης στον τόπο στον οποίον γίνεται η υλική παράδοσή τους ή σε κάποιον άμεσα γειτνιάζοντα τόπο να φροντίζει για την ανακύκλωσή τους σύμφωνα με τις ποσοτικές απαιτήσεις που καθορίζονται στο παράρτημα του διατάγματος (πρόκειται για το καλούμενο "σύστημα ιδίας διάθεσης"). Ο διανομέας οφείλει να ενημερώνει τον ιδιώτη τελικό καταναλωτή, με αναγραφή κειμένου το οποίο πρέπει να γίνεται αντιληπτό με ευχέρεια και να είναι ευανάγνωστο, για τη δυνατότητα επιστροφής της συσκευασίας (άρθρο 6 παράγραφος 1 εδάφιο 3). Η υποχρέωση ανάληψης την οποία υπέχει ο διανομέας περιορίζεται στις συσκευασίες του είδους, της μορφής και του μεγέθους και στις συσκευασίες των εμπορευμάτων εκείνων που περιλαμβάνονται στον κατάλογο με τα προϊόντα που διακινεί (άρθρο 6 παράγραφος 1 εδάφιο 4). Όταν το εμβαδόν των χώρων πώλησης ενός διανομέα είναι μικρότερο των 200 τ.μ., η υποχρέωση ανάληψης περιορίζεται στις συσκευασίες των εμπορικών σημάτων τα οποία διακινεί ο συγκεκριμένος διανομέας (άρθρο 6 παράγραφος 1 εδάφιο 5). Αντίστοιχη υποχρέωση ανάληψης ισχύει επίσης για το εμπόριο εξ αποστάσεως, παραδείγματος χάρη με την παροχή στον τελικό καταναλωτή κατάλληλης δυνατότητας επιστροφής της συσκευασίας σε σημείο το οποίο πρέπει να βρίσκεται σε λογική απόσταση από αυτόν (άρθρο 6 παράγραφος 1 εδάφιο 6)(6).
(15) Η Γερμανία, σε απάντησή της προς σχετικά ερωτήματα που της απηύθυνε η Επιτροπή, δήλωσε ότι οι υποχρεωτικές ποσοστώσεις ανάληψης πρέπει να τηρούνται αποκλειστικά και μόνο με την ανάληψη των συσκευασιών πώλησης στον τόπο υλικής παράδοσης των εμπορευμάτων ή σε κάποιον άμεσα γειτνιάζοντα τόπο, καθώς και ότι δεν είναι δυνατό να συνυπολογίζεται στην ποσόστωση αυτή η αποκομιδή που ενδεχομένως οργανώνεται εκ παραλλήλου σε γειτνίαση προς τα νοικοκυριά. Το τοπικό δικαστήριο (Landgericht) της Κολωνίας απεφάνθη, αντιθέτως, ότι η τήρηση της ποσόστωσης δεν πραγματοποιείται μόνο με την αποκομιδή των συσκευασιών στον τόπο της υλικής τους παράδοσης(7). Οι συσκευασίες που ανακτώνται από τον διανομένα σύμφωνα με την παράγραφο 1 πρέπει, βάσει του άρθρου 6 παράγραφος 2 του διατάγματος για τις συσκευασίες, να αναλαμβάνονται από τον παραγωγό ή τον (προ)διανομένα των εκάστοτε συσκευασιών και είτε να χρησιμοποιούνται εκ νέου, είτε να ανακυκλώνονται εκτός του δημόσιου μηχανισμού διάθεσης αποβλήτων.
(16) Σύμφωνα με το άρθρο 11 του διατάγματος για τις συσκευασίες, οι παραγωγοί και οι διανομείς μπορούν επιπλέον να αναλαμβάνουν την τήρηση όλων των υποχρεώσεων ανάληψης και ανακύκλωσης τις οποίες υπέχουν τρίτοι.
(17) Η υποχρέωση ανάληψης και ανακύκλωσης δεν ισχύει, σύμφωνα με το άρθρο 6 παράγραφος 3 εδάφιο 1 του διατάγματος για τις συσκευασίες, στην περίπτωση των παραγωγών και των διανομένων οι οποίοι συμμετέχουν σε σύστημα με το οποίο διενεργείται στο σύνολο της περιοχής πωλήσεων του διανομέα η τακτική αποκομιδή των χρησιμοποιημένων συσκευασιών πώλησης από τους χώρους των τελικών καταναλωτών ή από χώρους κοντινούς στους τελικούς καταναλωτές. Κάθε τέτοιο σύστημα πρέπει ομοίως να πληροί ορισμένες ελάχιστες απαιτήσεις ανακύκλωσης. Δεν υφίσταται νομική υποχρέωση συμμετοχής σε παρόμοιο σύστημα για τις συσκευασίες πώλησης. Οι επιχειρήσεις που δεν συμμετέχουν σε τέτοιο σύστημα εξακολουθούν να υπέχουν την ατομική υποχρέωση ανάληψης. Βάσει του άρθρου 6 παράγραφος 3 του διατάγματος για τις συσκευασίες, η λειτουργία ενός τέτοιου συστήματος μπορεί να καλύπτει μόνο τις συσκευασίες πώλησης οι οποίες πετιούνται από τους ιδιώτες τελικούς καταναλωτές(8). Το άρθρο 3 παράγραφος 10 εδάφιο 2 του διατάγματος για τις συσκευασίες προβλέπει ότι η έννοια του ιδιώτη τελικού καταναλωτή καλύπτει τα νοικοκυριά και παρεμφερή σημεία απόρριψης συσκευασιών, όπως εστιατόρια, ξενοδοχεία, κυλικεία, διοικητικές υπηρεσίες, στρατόπεδα, νοσοκομεία, εκπαιδευτικά και φιλανθρωπικά ιδρύματα, γραφεία ελεύθερων επαγγελματιών, καθώς επίσης γεωργικές εκμεταλλεύσεις και βιοτεχνικές μονάδες. Εξαιρούνται τα τυπογραφεία και οι λοιπές επιχειρήσεις επεξεργασίας χάρτου των οποίων τα απορρίμματα μπορούν να συλλέγονται με τον συνήθη για τα νοικοκυριά ρυθμό χρησιμοποιώντας κανονικούς κάδους νοικοκυριών για χαρτί, χαρτόνι και ελαφρές συσκευασίες το πολύ 1100 λίτρων ανά υλικό.
(18) Σύμφωνα με το παράρτημα Ι, κεφάλαιο 4 παράγραφος 2 του διατάγματος για τις συσκευασίες, οι παραγωγοί και οι διανομείς οφείλουν να γνωστοποιούν τη συμμετοχή τους σε ένα σύστημα βάσει του άρθρου 6 παράγραφος 3 του ίδιου διατάγματος, είτε με αναγραφή σχετικής ένδειξης στη συσκευασία είτε με άλλον κατάλληλο τρόπο (π.χ. με ενημέρωση του πελάτη στο σημείο πώλησης ή με συνοδευτική ετικέτα). Βάσει του διατάγματος, η επίθεση σε μία συσκευασία του σήματος ενός συστήματος χωρίς να υπάρχει πράγματι συμμετοχή στο σύστημα δεν επισύρει πρόστιμο(9).
(19) Η αναγνώριση του ότι έχει συγκροτηθεί και εφαρμόζεται παντού ένα σύστημα κατά την έννοια του άρθρου 6, παράγραφος 3 του διατάγματος για τις συσκευασίες γίνεται με απόφαση της αρμόδιας αρχής του εκάστοτε ομόσπονδου κρατιδίου. Στο άρθρο 6 παράγραφος 3 εδάφιο 4 του διατάγματος για τις συσκευασίες προβλέπεται ότι κάθε τέτοιο σύστημα πρέπει να είναι συμβατό με τα ήδη υπάρχοντα συστήματα αποκομιδής και ανακύκλωσης τα οποία εφαρμόζουν οι φορείς που υπόκεινται στην υποχρέωση διάθεσης απορριμμάτων. Στην πράξη, η αναγνώριση ενός συστήματος από την αρμόδια αρχή του εκάστοτε ομόσπονδου κράτους προϋποθέτει οπωσδήποτε την ύπαρξη της καλούμενης "δήλωσης συμβατότητας" του οικείου φορέα αποκομιδής απορριμμάτων. Τούτο σημαίνει ότι οι δήμοι (Kommunen ή Landkreise) πρέπει να έχουν εγκρίνει για την περιοχή τους τη σύναψη της σχετικής σύμβασης μεταξύ του φορέα εκμετάλλευσης του συστήματος και της επιχείρησης διάθεσης.
(20) Σε παράρτημα του διατάγματος για τις συσκευασίες καθορίζονται οι σχετικές ποσοτικές απαιτήσεις. Μέχρι την αναθεώρηση του διατάγματος για τις συσκευασίες, οι εν λόγω ποσοστώσεις αποκομιδής και διαλογής καθορίζονται για το σύνολο του όγκου υλικών συσκευασίας στην οικεία περιοχή πωλήσεων (δηλαδή στο ομόσπονδο κρατίδιο). Ειδικότερα, από την 1η Ιουλίου 1995 και μετά, το σύστημα αποκομιδής έπρεπε υποχρεωτικά να επιτρέπει την αποκομιδή του 80 % του συνολικού όγκου υλικών συσκευασίας. Τα υλικά που συλλέγονταν έπρεπε υποχρεωτικά να διαχωρίζονται σε ποσοστό 90 % για το γυαλί, τον λευκοσίδηρο και το αλουμίνιο, και 80 % για το χαρτόνι, το χαρτί, τα πλαστικά και τις μεικτές συσκευασίες Από τη διαλογή έπρεπε να προκύπτει ανακυκλώσιμη ποιότητα για το κάθε υλικό. Μεταξύ του 1993 και της 30ής Ιουνίου 1995 ίσχυσαν μειωμένες ποσοστώσεις.
(21) Η αναθεώρηση του διατάγματος για τις συσκευασίες είχε ως αποτέλεσμα να μετατραπεί η ανωτέρω απόλυτη μέθοδος υπολογισμού σε μία εξατομικευμένη για κάθε σύστημα μέθοδο υπολογισμού (δηλαδή με βάση τις συσκευασίες πώλησης που συγκεντρώνονται με το εκάστοτε σύστημα). Εκτός αυτού, η απόδειξη της τήρησης των σχετικών ποσοτικών απαιτήσεων είναι εφεξής υποχρεωτική και για τους παραγωγούς και διανομείς οι οποίοι δεν μετέχουν σε κάποιο σύστημα σύμφωνα με το άρθρο 6 παράγραφος 3 του διατάγματος για τις συσκευασίες. Από την 1η Ιανουαρίου 2000, τόσο οι φορείς που εκμεταλλεύονται συστήματα γενικευμένης εφαρμογής κατά την έννοια του άρθρου 6 παράγραφος 3 του διατάγματος για τις συσκευασίες όσον αφορά τις συσκευασίες για τις οποίες μετέχουν στο σύστημά τους οι παραγωγοί και οι διανομείς, όσο και οι παραγωγοί και διανομείς που επιλέγουν να θέσουν σε εφαρμογή μηχανισμό ιδίας διάθεσης, είναι υποχρεωμένοι να πραγματοποιούν ανακύκλωση υλικών για το 75 % των συσκευασιών από γυαλί, για το 70 % των συσκευασιών από λευκοσίδηρο, χαρτί ή χαρτόνι και για το 60 % των συσκευασιών από μεικτά υλικά. Το 60 % των συσκευασιών από πλαστικό πρέπει να υποβάλλονται σε ανακύκλωση κατά τέτοιον τρόπο ώστε το 60 % τουλάχιστον της εν λόγω ποσόστωσης ανακύκλωσης να ανακυκλώνεται με μεθόδους με τις οποίες επιτυγχάνεται η αντικατάσταση νέων υλών από το ίδιο υλικό ή τα υλικά από τα οποία αποτελείται το πλαστικό να είναι δυνατό να χρησιμοποιηθούν εκ νέου (πρόκειται για τη λεγόμενη "διαδικασία αξιοποίησης των υλικών"). Οι συσκευασίες από υλικά για τα οποία δεν υπάρχουν συγκεκριμένες μέθοδοι ανακύκλωσης πρέπει να υποβάλλονται σε ανακύκλωση των υλικών τους, στον βαθμό που αυτό είναι τεχνικώς εφικτό και οικονομικώς πρόσφορο. Στην περίπτωση των μηχανισμών ιδίας διάθεσης, η συμμόρφωση με τις απαιτήσεις ανάληψης και ανακύκλωσης πρέπει να πιστοποιείται από ανέξαρτητο εμπειρογνώμονα επί τη βάσει επαληθεύσιμων έγγραφων αποδεικτικών στοιχείων (παράρτημα I κεφάλαιο 2 παράγραφος 1). Κάθε σύστημα απαλλαγής πρέπει να επιτρέπει τον προσδιορισμό των ποσοτήτων που έχουν συλλεγεί και ανακυκλωθεί, και μάλιστα κατά τρόπο που να επιτρέπει την επαλήθευσή τους. Η αρχή που είναι αρμόδια να εξετάζει τις σχετικές αιτήσεις δύναται να αξιώσει την επιβεβαίωση της απόδειξης με έκθεση ανεξάρτητου εμπειρογνώμονα(παράρατημα I κεφάλαιο 3 παράγραφος 4).
(22) Η Γερμανία κατέστησε γνωστό ότι επιτρέπεται να συνδυάζονται ταυτόχρονα ένας μηχανισμός ιδίας διάθεσης και η συμμετοχή σε ένα σύστημα του άρθρου 6 παράγραφος 3, και ότι κατ' επέκταση είναι επίσης δυνατή συμμετοχή με ορισμένη ποσότητα ενός προϊόντος συσκευασίας σε ένα σύστημα σύμφωνα με το άρθρο 6 παράγραφος 3. Εξάλου, υποστηρίζεται ότι πρέπει να γίνεται σαφές στους καταναλωτές και στις αρχές ποιες συσκευασίες εμπίπτουν στην υποχρέωση ανάληψης στο κατάστημα ή σε κάποιον άμεσα γειτνιάζοντα χώρο και ποιες συσκευασίες δεν εμπίπτουν στην υποχρέωση αυτή. Η ομοσπονδιακή κυβέρνηση έχει επίσης επιβεβαιώσει ότι, βάσει του διατάγματος για τις συσκευασίες, ο τελικός καταναλωτής είναι ελεύθερος να αποφασίσει αν θα αφήσει τη συσκευασία στο κατάστημα ή αν θα την επιστρέψει εκεί ή αν θα την παραδώσει σε ένα σημείο συγκέντρωσης απορριμμάτων κοντά στην οικία του(10).
(23) Σε περίπτωση που ένας διανομέας ή παραγωγός δεν εκπληρώνει τις υποχρεώσεις που προβλέπονται στο άρθρο 6 παράγραφος 1 εδάφιο 1 και παράγραφος 2, εδάφιο 1 του διατάγματος για τις συσκευασίες με την ανάληψη της συσκευασίας στο σημείο πώλησης, η τήρησης των εν λόγω υποχρεώσεων πρέπει να πραγματοποιείται σύμφωνα με το άρθρο 6 παράγραφος 1, εδάφιο 9 (σε συνδυασμό με το άρθρο 6 παράγραφος 2, εδάφιο 4) του διατάγματος για τις συσκευασίες μέσω ενός συστήματος κατά τα προβλεπόμενα στην παράγραφο 3. Η Γερμανία εδήλωσε συμπληρωματικώς σχετικά με το θέμα αυτό ότι μία επιχείρηση η οποία εφαρμόζει σύστημα ιδίας διάθεσης και η οποία δεν έχει τηρήσει την ποσόστωση ανακύκλωσης, είναι υποχρεωμένη να συμμετάσχει σε ένα σύστημα σύμφωνα με το άρθρο 6, παράγραφος 3 με τον όγκο συσκευασιών που απαιτείται προκειμένου να τηρηθούν οι ποσοτικές απαιτήσεις.
(24) Παρόμοιες υποχρεώσεις ανάληψης προβλέπονται για τις συσκευασίες μεταφοράς και τις πρόσθετες συσκευασίες. Ωστόσο, δεν παρέχεται η δυνατότητα απαλλαγής από τις υποχρεώσεις αυτές μέσω της συμμετοχής σε κάποιο σύστημα. Ούτε προβλέπονται απαιτήσεις για την ανάληψη και τις ποσότητες. Οι διανομείς οι οποίοι προσφέρουν προς πώληση εμπορεύματα εντός πρόσθετων συσκευασιών είναι υποχρεωμένοι να αφαιρούν την πρόσθετη συσκευασία κατά την παράδοση του εμπορεύματος στον τελικό καταναλωτή ή πρόσθετη συσκευασία στο σημείο πώλησης. Αν ο τελικός καταναλωτής παραλαμβάνει το εμπόρευμα εντός της πρόσθετης συσκευασίας, ισχύουν κατ' αναλογία οι διατάξεις για τις συσκευασίες πώλησης.
(25) Η Γερμανία είχε δηλώσει ήδη το 1993, απαντώντας σε σχετικά ερωτήματα της Επιτροπής, ότι το άρθρο 6 παράγραφος 3 του διατάγματος για τις συσκευασίες δεν πρέπει να ερμηνεύεται ως επιτρέπον την εφαρμογή ενός και μοναδικού συστήματος. Κατ' αυτήν, το διάταγμα για τις συσκευασίες παρέχει τη δυνατότητα συγκρότησης και άλλων συστημάτων για τη διάθεση των συσκευασιών πώλησης. Πρόθεση του νομοθέτη του διατάγματος δεν ήταν να επιτρέπεται η λειτουργία σε ολόκληρη τη γερμανική επικράτεια ή σε κάθε ομόσπονδο κρατίδιο ενός και μόνον τέτοιου συστήματος.
(26) Σύμφωνα με την αιτιολόγηση της αναθεωρημένης έκδοσης του διατάγματος για τις συσκευασίες, ένα από τα πρωταρχικά της μελήματα είναι η μεγαλύτερη προώθηση του ανταγωνισμού. Υποστηρίζεται ότι η τόνωση του ανταγωνισμού θα επιτευχθεί μελλοντικώς, μεταξύ άλλων, με την προκήρυξη διαγωνισμού για την ανάθεση των εργασιών διάθεσης που σχετίζονται με την αποκομιδή, τη διαλογή και την ανακύκλωση των συσκευασιών· με τον τρόπο αυτό θα εξασφαλίζεται η κατακύρωση των εργασιών υπό συνθήκες ανταγωνισμού. Ακόμη, οι συσκευασίες που προορίζονται για ανακύκλωση θα εκποιούνται υπό ανταγωνιστικούς όρους. Τέλος, θα είναι υποχρεωτική η γνωστοποίηση του κόστους συγκέντρωσης, διαλογής και ανακύκλωσης ή απομάκρυνσης των επιμέρους υλικών που απαρτίζουν τις συσκευασίες. Πέραν αυτού, στην αιτιολόγηση αναφέρεται ότι πρέπει να βελτιωθεί το γενικότερο πλαίσιο ούτως ώστε να υπάρχει ανταγωνισμός μεταξύ διαφόρων διττών συστημάτων. Το γεγονός ότι στις απαιτήσεις ανακύκλωσης λαμβάνεται υπόψη η ποσότητα η οποία διοχετεύεται σε ένα σύστημα διευκολύνει κατά πολύ τη δημιουργία ανταγωνιστικών συστημάτων. Η αύξηση του ανταγωνισμού μπορεί να οδηγήσει σε μεγαλύτερια περιθώρα μείωσης του κόστους τόσο για τους παραγωγούς όσο και για τους διανομείς(11)
III. ΤΟ ΣΥΣΤΗΜΑ ΑΠΟΚΟΜΙΔΗΣ ΚΑΙ ΑΝΑΚΥΚΛΩΣΗΣ ΤΗΣ DSD
(27) Η DSD είναι η μοναδική επιχείρηση η οποία λειτουργεί στη Γερμανία ως ένα σύστημα γενικευμένης εφαρμογής κατά την έννοια του άρθρου 6 παράγραφος 3 του διατάγματος για τις συσκευασίες και ασχολείται με την αποκομιδή και ανακύκλωση συσκευασιών πώλησης σύμφωνα με τις διατάξεις του ίδιου διατάγματος. Η DSD εξασφάλισε στις αρχές του 1993 την πιστοποίηση των αρμόδιων αρχών όλων των ομόσπονδων γερμανικών κρατιδίων. Το σύστημα ετέθη σε εφαρμογή το 1992, αλλά λειτουργεί πλήρως από το 1993. Πρόκειται για ένα σύστημα το οποίο χαρακτηρίζεται ως "διττό", υπό την έννοια ότι η αποκομιδή και η ανακύκλωση των συσκευασιών πραγματοποιούνται εκτός του πλαισίου του κρατικού μηχανισμού διάθεσης απορριμμάτων και υπό ιδιωτικό οικονομικό καθεστώς.
(28) Εκτός της DSD υπάρχουν μερικές ακόμη επιχειρήσεις οι οποίες ασχολούνται ομοίως με την ανάληψη και ανακύκλωση ορισμένων συσκευασιών πώλησης, αλλά τα συστήματα που αυτές εκμεταλλεύονται δεν είναι γενικευμένης εφαρμογής συστήματα αποκομιδής και ανακύκλωσης κατά την έννοια του άρθρου 6 παράγραφος 3 του διατάγματος για τις συσκευασίες. Οι επιχειρήσεις αυτές αναπτύσσουν τη δραστηριότητά τους μάλλον ως τρίτοι κατά την έννοια του άρθρου 6 παράγραφοι 1 και 2 του διατάγματος για τις συσκευασίες, σε συνδυασμό με το άρθρο 11 πράγμα το οποίο σημαίνει ότι αναλαμβάνουν ευθέως την υποχρέωση ανάληψης του παραγωγού ή του διανομέα συσκευασιών πώλησης. Μία πλειάδα άλλων επιχειρήσεων ασχολείται με την αποκομιδή και ανακύκλωση συσκευασίων μεταφοράς.
(29) Η DSD χρηματοδοτείται από τα τέλη που χρεώνει στις επιχειρήσεις οι οποίες είναι συμβεβλημένες με το σύστημα. Με τη σύμβαση αυτή, η επιχείρηση αποκτά, έναντι της καταβολής τέλους, το δικαίωμα να χρησιμοποιεί στις συσκευασίες της το σήμα "Der Grüne Punkt" ("Πράσινη Τελεία"), το οποίο στην πραγματικότητα την απαλλάσσει από την υποχρέωση ανάληψης των συγκεκριμένων συσκευασιών.
(30)
ΘΕΣΗ ΠΙΝΑΚΑ
(31) Η DSD δεν συλλέγει η ίδια τις χρησιμοποιημένες συσκευασίες πώλησης, αλλά αναθέτει το έργο αυτό σε τοπικές (δημόσιες και ιδιωτικές) επιχειρήσεις διάθεσης απορριμμάτων, με τις οποίες συνάπτει "συμβάσεις παροχής υπηρεσιών". Συνολικά υπάρχουν 546 γεωγραφικοί τομείς αποκομιδής. Ορισμένες επιχειρήσεις διαχείρισης απορριμμάτων δραστηριοποιούνται σε περισσότερους από αυτούς τους τομείς βάσει συμβάσεως που έχουν συνάψει με την DSD. Η DSD έχει συνάψει συμβάσεις παροχής υπηρεσιών με συνολικά 537 επιχειρήσεις διαχείρισης απορριμάτων. Μερικές από τις εν λόγω επιχειρήσεις διαχείρισης απορριμμάτων έχουν συστήσει με τη σειρά τους μεγαλύτερες κοινοπραξίες. Η σύμβαση παροχής υπηρεσιών προβλέπει ότι αποκλειστικό μέλημα της επιχείρησης διαχείρισης είναι η αποκομιδή και η διαλογή των χρησιμοποιημένων συσκευασιών πώλησης σε έναν συγκεκριμένο γεωγραφικό τομέα. Η συλλογή απορριμάτων αφορά τα απορρίματα των ιδιωτικών νοικοκυριών και ορισμένων κατηγοριών επιχειρήσεων. Σε μερικές περιπτώσεις η επιχείρηση διαχείρισης δεν πραγματοποιεί η ίδια την αποκομιδή και τη διαλογή του συνόλου των συσκευασιών που απορρίπτονται. Συχνά, η αποκομιδή ή η διαλογή συγκεκριμένων υλικών συσκευασίας ανατίθεται υπεργολαβικώς σε άλλες επιχειρήσεις.
(32) Το σύστημα που έχει συγκροτήσει η DSD συνίσταται στην αποκομιδή χρησιμοποιημένων συσκευασιών πώλησης από κάθε είδους υλικά. Οι συσκευασίες συγκεντρώνονται είτε σε δοχεία τοποθετημένα κοντά στα νοικοκυριά και στα οποία ρίπτονται οι χρησιμοποιημένες συσκευασίες πώλησης, είτε με την τακτική αποκομιδή ή το άδειασμα των πλαστικών σάκων ή των κάδων που οι επιχειρήσεις διαχείρισης έχουν διανείμει στα νοικοκυριά. Οι επιχειρήσεις διαχείρισης απορριμμάτων έχουν την ιδιοκτησία των δοχείων συλλογής(12). Η διαλογή των υλικών που συγκεντρώνονται με τον τρόπο αυτό εμπίπτει στον τομέα ευθύνης της επιχείρησης διαχείρισης. Κατά κανόνα, η διαλογή γίνεται στις εγκαταστάσεις εξειδικευμένων επιχειρήσεων. Η επιχείρηση διάθεσης φροντίζει για τη διάθεση όλων των συσκευασιών που ρίπτονται στα εγκαταστημένα δοχεία αποκομιδής. Τα υπόλοιπα αντικείμενα που ρίπτονται μέσα στα ίδια δοχεία αποτελούν ενδεχομένως και αυτά αντικείμενο ανακύκλωσης ή ξεχωρίζονται ως απορρίμματα. Μαζί με τις συσκευασίες πώλησης από χαρτί και χαρτόνι, οι επιχειρήσεις διαχείρισης συγκεντρώνουν κατά κανόνα και τα παλαιά έντυπα (εφημερίδες και περιοδικά). Τα είδη αυτά αποτελούν το μεγαλύτερο μέρος (75 % περίπου) της συγκεκριμένης κατηγορίας με βάση το υλικό. Η αποκομιδή εντύπων δεν εμπίπτει στον τομέα ευθύνης της DSD, και η DSD δεν παρέχει καμία αμοιβή γι' αυτήν.
(33) Τα υλικά, αφού υποβληθούν σε διαλογή, ανακυκλώνονται είτε από τις ίδιες τις επιχειρήσεις διαχείρισης είτε με την παρεμβολή τρίτων ή παραδίδονται με σκοπό την ανακύκλωση σε επιχειρήσεις που είναι γνωστές ως "εγγυήτριες επιχειρήσεις". Κάθε εγγυήτρια επιχείρηση έχει παράσχει στην DSD την εγγύηση ότι θα φροντίσει για την ανακύκλωση των χρησιμοποιημένων συσκευασιών. Οι επιχειρήσεις αυτής της κατηγορίας είτε ανήκουν στις βιομηχανίες που παράγουν τα επιμέρους υλικά συσκευασίας, είτε συστήνονται ειδικά για να ασχοληθούν με την εμπορία και ανακύκλωση των υλικών που συγκεντρώνονται. Οι ποσότητες συσκευασιών ανακυκλώνονται βάσει των πσοοστώσεων που ισχύουν για κάθε κατηγορία υλικού. Οι ποσότητες που υπερβαίνουν τις ποσοστώσεις μπορούν να ανακυκλωθούν και με άλλους τρόπους ανάλογα με τις τεχνικές και οικονομικές δυνατότητες. Εφόσον τέτοιες δυνατότητες δεν υπάρχουν οι εν λόγω ποσότητες μπορούν να διατεθούν (καταστραφούν) με φιλική προς το περιβάλλον μέθοδο.
(34) Με το σύστημα που εκμεταλλεύεται η DSD δεν συλλέγονται όλες οι συσκευασίες πώλησης κατά την έννοια του διατάγματος για τις συσκευασίες αλλά μόνο οι συσκευασίες πώλησης που καταλήγουν στα νοικοκυριά και σε παρεμφερή σημεία απόρριψης. Οι συσκευασίες μεταφοράς δεν αποτελούν αντικείμενο του συστήματος. Ο περιορισμός αυτός του πεδίου δραστηριότητας της DSD επιβλήθηκε από την ομοσπονδιακή υπηρεσία ανταγωνισμού (Bundeskartellamt). Η υπηρεσία αυτή επανειλημμένα εμπόδισε την επεκτάση των δραστηριοτήτων της DSD.
(35) Ειδικότερα, τον Οκτώβριο του 1992 η DSD ανήγγειλε την πρόθεσή της να ασχοληθεί επίσης με τη διαχείριση των συσκευασιών πώλησης που απορρίπτονται από τις επιχειρήσεις χονδρικού εμπορίου και τις βιομηχανικές επιχειρήσεις. Η ομοσπονδιακή υπηρεσία ανταγωνισμού είχε διατυπώσει τότε την αντίρρηση ότι κάτι τέτοιο θα οδηγούσε στην αποβολή από την αγορά των επιχειρήσεων διάθεσης που δεν είναι συμβεβλημένες με την DSD, με αποτέλεσμα να αναγκασθεί η DSD να εγκαταλείψει το σχέδιό της. Εν προκειμένω, η ομοσπονδιακή υπηρεσία ανταγωνισμού ήταν της άποψης ότι οι παρεπόμενες διατάξεις των αναγνωριστικών αποφάσεων των αρμόδιων αρχών των ομόσπονδων κρατιδίων, οι οποίες προβλέπουν ρητώς τα σχετικά με την υλοποίηση του υπόψη σχεδίου της DSD, δεν είναι δυνατό να εμποδίσουν τις ενέργειες της ομοσπονδιακής υπηρεσίας ανταγωνισμού επί του συγκεκριμένου θέματος. Κατά την περάτωση της διαδικασίας αποφασίστηκε ότι η DSD μπορούσε να αναλάβει τη διάθεση των συσκευασιών που πετούν εστιατόρια, κυλικεία, νοσοκομεία, διοικητικές υπηρεσίες, εκπαιδευτικά ιδρύματα, στρατόπεδα, γραφεία ελεύθερων επαγγελματιών, καθώς επίσης βιοτεχνικές μονάδες, εξαιρουμένων των τυπογραφείων και των λοιπών επιχειρήσεων επεξεργασίας χάρτου, εφόσον διαθέτουν δοχεία αποκομιδής παρόμοια με αυτά που χρησιμοποιούν τα νοικοκυριά, χωρητικότητας το πολύ 1100 λίτρα ανά κατηγορία υλικού, με τον συνήθη για ένα νοικοκυριό ρυθμό αποκομιδής.
(36) Στη συνέχεια, η ομοσπονδιακή υπηρεσία ανταγωνισμού απαγόρευσε επίσημα με απόφασή της, στις 24 Ιουνίου 1993, στην DSD να επεκτείνει τις δραστηριότητές της στον τομέα των μη συνηθισμένων για τα καταστήματα συσκευασιών, καθώς και σε κείνο των συσκευασιών μεταφοράς. Η απαγόρευση είχε ως αντικείμενο την πρόθεση της DSD να ασχοληθεί μέσω μίας θυγατρικής της με τη συγκέντρωση συσκευασιών πώλησης και συσκευασιών μεταφοράς από χαρτί, χαρτόνι ή πλαστικές ουσίες που απορρίπτονται από επιχειρήσεις χονδρικού εμπορίου ή από βιομηχανικές επιχειρήσεις. Η ομοσπονδιακή υπηρεσία ανταγωνισμού έκρινε ότι με τον τρόπο αυτό θα προκαλείτο μία συγκέντρωση της ζήτησης για υπηρεσίες διαχείρισης απορριμμάτων, η οποία θα είχε ως αποτέλεσμα την περιστολή του ανταγωνισμού κατά την έννοια του άρθρου 1 του γερμανικού νόμου για την προστασία του ελεύθερου ανταγωνισμού. Η DSD δεν άσκησε κανένα ένδικο μέσο κατά της απόφασης αυτής.
IV. ΟΙ ΣΥΜΒΑΣΕΙΣ ΚΑΙ ΣΥΜΦΩΝΙΕΣ ΤΙΣ ΟΠΟΙΕΣ ΑΦΟΡΑ Η ΠΑΡΟΥΣΑ ΑΠΟΦΑΣΗ
(37) Αντικείμενο της παρούσας απόφασης είναι η εταιρική σύμβαση της DSD, η τυποποιημένη σύμβαση παροχής υπηρεσιών που συνήπτε με τις επιχειρήσεις διαχείρισης απορριμμάτων (φορείς αποκομιδής) στην αρχική της μορφή, όπως διαμορφώθηκε με την 1η, 2η, 3η και 4η τροποποίησή της, καθώς και οι συμφωνίες που συνάφθηκαν με τις εγγυήτριες επιχειρήσεις (τους εγγυητές). Οι συμφωνίες αυτές τροποποιήθηκαν επανειλημμένα κατά τη διάρκεια της διαδικασίας.
1. Η ΕΤΑΙΡΙΚΗ ΣΥΜΒΑΣΗ
(38) Η DSD ιδρύθηκε στις 28 Σεπτεμβρίου 1990. Το 1997 μετατράπηκε σε ανώνυμη εταιρεία υπό την επωνυμία "Der Grüne Punkt - Duales System Deutschland Aktiengesellschaft". Στο προοίμιο της εταιρικής σύμβασης αναφέρεται ότι ο εμπορικός κλάδος, οι συσκευαστές, οι παραγωγοί συσκευασιών και οι προμηθευτές των σχετικών υλικών συμφώνησαν να ιδρύσουν ένα ιδιωτικό σύστημα ανάληψης, το οποίο θα εξασφαλίζει την αποκομιδή των χρησιμοποιημένων συσκευασιών πώλησης εκτός του δημόσιου συστήματος διάθεσης των αποβλήτων, από σημεία ευρισκόμενα πλησίον των νοικοκυριών. Το διττό σύστημα διάθεσης περιλαμβάνει διάφορα στοιχεία τα οποία συνδέονται αναπόσπαστα μεταξύ τους: διαμόρφωση ενός συστήματος αποκομιδής από τους χώρους του τελικού καταναλωτή, εγγυήσεις ανάληψης και ανακύκλωσης καθώς και συμβάσεις ανακύκλωσης, τοποθέτηση σε όλες τις σχετικές συσκευασίες του σήματος "Der Grüne Punkt" και χρηματοδότηση με την επιβολή τέλους για τη χρήση του εν λόγω σήματος. Στο προοίμιο της εταιρικής σύμβασης ο εμπορικός κλάδος ανελάμβανε τη δέσμευση να χρησιμοποιεί μόνον συσκευασίες με το σήμα "Der Grüne Punkt". Ανάλογη ρήτρα δεν υπάρχει πλέον στην κοινοποιηθείσα εκδοχή.
(39) Η εταιρική σύμβαση αναφέρει ως αντικείμενο της επιχείρησης την οργάνωση και τη λειτουργία ενός διττού συστήματος διάθεσης με τη λήψη μέτρων για την αποφυγή των αποβλήτων - ιδίως από συσκευασίες - τη συλλογή και διαλογή δευτερευσών πρώτων υλών καθώς και τη συγκέντρωση των απαραίτητων οικονομικών πόρων. Με απόφαση των εταίρων, στις 19 Οκτωβρίου 1992, ο όρος "συσκευασία" αντικατέστησε τον αρχικό όρο "συσκευασία πώλησης".
(40) Στην εταιρεία μπορούν να μετάσχουν όλες οι εγχώριες και αλλοδαπές επιχειρήσεις. Το 1998, η εταιρεία είχε εταίρους. Οι εταίροι προέρχονται από τον χώρο του εμπορίου, της συσκευαστικής βιομηχανίας, των παραγωγών συσκευασιών και των προμηθευτών υλικών συσκευασίας. Ωστόσο, κατά τη διάρκεια της οικονομικής κρίσης της DSD το 1993, ορισμένες επιχειρήσεις του τομέα διάθεσης αποβλήτων δάνεισαν σε αυτήν πάνω από 700 εκατ. DEM τα οποία εν μέρει μετατράπηκαν σε αφανείς συμμετοχές.
(41) Η εταιρική σύμβαση προβλέπει τη σύσταση διοικητικού συμβουλίου. Μέλη του διοικητικού συμβουλίου εκλέγονται ισάριθμοι εκπρόσωποι του εμπορικού κλάδου, της συσκευαστικής βιομηχανίας, των παραγωγών συσκευασιών και προμηθευτών υλικών συσκευασίας. Το τρέχον διοικητικό συμβούλιο περιλαμβάνει τρεις εκπροσώπους από καθέναν από τους κλάδους αυτούς καθώς και τρεις εκπροσώπους του τομέα της διάθεσης αποβλήτων.
2. Η ΣΥΜΒΑΣΗ ΠΑΡΟΧΗΣ ΥΠΗΡΕΣΙΩΝ
(42) Οι νομικές σχέσεις μεταξύ DSD και των διαχείρισης απορριμμάτων ρυθμίζονται με τυποποιημένη σύμβαση, δηλαδή τη "σύμβαση για τη συγκρότηση και λειτουργία ενός συστήματος συλλογής και διαλογής χρησιμοποιημένων συσκευασιών πώλησης", γνωστή ως σύμβαση παροχής υπηρεσιών. Η αρχική σύμβαση (γνωστή ως L-Vertrag"Ο") τροποποιήθηκε διαδοχικά τέσσερις φορές μετά την κοινοποίησή της. Οι συμβάσεις παροχής υπηρεσιών συνάφθηκαν - με ελάχιστες εξαιρέσεις - μεταξύ Ιανουαρίου 1992 και Ιανουαρίου 1993. Οι τροποποιήσεις δεν έγιναν όλες δεκτές από τις εταιρείες διαχείρισης απορριμμάτων με αποτέλεσμα για ορισμένες να ισχύει μία από τις προηγούμενες εκδοχές.
(43) Από τις 537 συμβάσεις παροχής υπηρεσιών μεταξύ DSD και επιχειρήσεων διαχείρισης απορριμμάτων (Ιανουάριος 2000) 502 περιέχουν την 4η τροποποίηση, 10 την 3η, 6 την 2η, 18 την 2η, και 1 την αρχική σύμβαση.
(44) Η σύμβαση παροχής υπηρεσιών προβλέπει στο άρθρο 1 ότι ο φορέας αποκομιδής αναλαμβάνει αποκλειστικά τη συγκρότηση και λειτουργία ενός συστήματος βάσει του άρθρου 6, παράγραφος 3 του διατάγματος για τις συσκευασίες το οποίο θα καλύπτει συγκεκριμένο γεωγραφικό τομέα. Πέραν αυτού, όλες οι άλλες υπηρεσίες τις οποίες αναλαμβάνει η DSD συνεπεία τροποποίησης του διατάγματος για τις συσκευασίες ή τροποποίησης και έκδοσης άλλων νομικών διατάξεων, μεταβιβάζονται κατ' αποκλειστικότητα στον συμβεβλημένο φορέα αποκομιδής ως μέρος του πακέτου δραστηριοτήτων που αναλαμβάνει για δεδομένο γεωγραφικό τομέα. Βάσει του σημείου 2.1 της 3ης τροποποίησης, το οποίο δεν ακυρώθηκε με την 4η τροποποίηση, τα μέρη συμφωνούν ότι όλες οι συσκευασίες πώλησης που καταλήγουν στα σημεία συλλογής που ανήκουν στην DSD και καλύπτονται από το σύστημα θα είναι αντικείμενο αποκομιδής, και ενδεχομένως διαλογής και ανακύκλωσης του ιδιώτη τελικού καταναλωτή ή πλησίον αυτών ενώ οι σχετικές λεπτομέρειες εναπόκεινται στη διακριτική ευχέρεια του εκάστοτε φορέα αποκομιδής. Ο φορέας αποκομιδής δύναται να καταφύγει στη μέθοδο της υπεργολαβίας. Με μια ρήτρα που ετέθη σε ισχύ με την 3η τροποποίηση προβλέπεται, όμως, ότι τα συστήματα αποκομιδής που εφαρμόζει ο εκάστοτε φορέας αποκομιδής πρέπει μέχρι τις 31 Δεκεμβρίου 1999 να αντικατασταθούν με ένα σύστημα κάδων εγκατεστημένων απευθείας στις κατοικίες των καταναλωτών, με εξαίρεση το γυαλί.
(45) Η σύμβαση παροχής υπηρεσιών προβλέπει ότι η ιδιοκτησία και η κατοχή των χρησιμοποιημένων συσκευασιών πώλησης περιέχεται στον φορέα αποκομιδής κατά την αποκομιδή ή τη ρίψη των συσκευασιών από τους τελικούς καταναλωτές στα σχετικά δοχεία. Σε κανένα στάδιο της διαδικασίας δεν περιέχονται τα υπό συλλογή ή συλλεγέντα υλικά στην κατοχή της DSD.
(46) Η DSD αναλαμβάνει τη δέσμευση να συνάψει συμβάσεις με τους κατάλληλους για κάθε κατηγορία υλικών εγγυητές οι οποίοι θα εγγυώνται την ανακύκλωσή τους σε μόνιμη βάση.
(47) Η σύμβαση παροχής υπηρεσιών προέβλεπε αρχικά ότι ο φορέας αποκομιδής δεν είχε το δικαίωμα να εμπορεύεται ο ίδιος τα συλλεγόμενα υλικά. Αντίθετα, ήταν υποχρεωμένος να τα παραδίδει δωρεάν στους εγγυητές που όριζε η DSD. Η Επιτροπή προέβαλε αντιρρήσεις στην DSD για αυτή την χαρακτηριζόμενη αρχή του "νεκρού σημείου" δεδομένου ότι παραβαίνει το άρθρο 81 παράγραφος 1, στοιχείο α) της συνθήκης ΕΚ. Ο περιορισμός του ανταγωνισμού συνίστατο στο γεγονός ότι οι φορείς αποκομιδής περιορίζονταν στις συναλλαγές τους με τρίτους και ότι δεν τους επιτρεπόνταν, ως ιδιοκτήτες των υλικών, να τα εκμεταλλεύονται εμπορικά οι ίδιοι. Μετά από τις συζητήσεις με την Επιτροπή η DSD κατήργησε το σύστημα του νεκρού σημείου.
(48) Η σύμβαση προβλέπει πλέον, ότι η επιχείρηση διαχείρισης απορριμμάτων (φορέας αποκομιδής) έχει, από 1ης Ιανουαρίου 1996 τη δυνατότητα να εκμεταλλεύεται εμπορικά τις κατηγορίες υλικών γυαλί, χαρτί/χαρτόνι, λευκοσίδηρος και αλουμίνιο είτε η ίδια (ίδια εκμετάλλευση) είτε σε συνεργασία με έναν εγγυητή (κοινή εκμετάλλευση) είτε ακόμη να παραδίδει τα υλικά αυτά σε έναν εγγυητή (εμπορική εκμετάλλευση από τον εγγυητή). Η επιλογή του φορέα αποκομιδής ισχύει μέχρι τη λήξη της σύμβασης παροχής υπηρεσιών και μπορεί να διαφέρει ανάλογα με το υλικό. Οι πλαστικές ή μεικτές συσκευασίες (συκευασίες ποτών με βάση το χαρτόνι κ.λπ.) πρέπει να παραδίδονται σε μια εγγυήτρια επιχείρηση (εγγυητή).
(49) Εάν ο φορέας αποκομιδής επιλέξει τη λύση της ίδιας εκμετάλλευσης, έχει ταυτόχρονα τόσο το δικαίωμα όσο και το καθήκον να ανακυκλώνει και να εμπορεύεται τα συλλεγόμενα υλικά στο όνομά του και για ίδιο λογαριασμό, αναλαμβάνοντας όλους τους σχετικούς κινδύνους. Εάν ο φορέας αποκομιδής υπαναχωρήσει όσον αφορά την ανακύκλωση, η DSD δύναται να την αναλάβει η ίδια ή να την αναθέσει σε τρίτο. Ο φορέας αποκομιδής πρέπει να παράσχει εμπράγματες ασφάλειες στην DSD, το ύψος των οποίων αντιστοιχεί στο δυνητικό κόστος ανακύκλωσης των υλικών. Η DSD δύναται να ενεργοποιήσει τις εμπράγματες ασφάλειες μόνον εφόσον ο φορέας αποκομιδής κηρύξει πτώχευση. Σε περίπτωση που ο φορέας αποκομιδής επιλέξει τη λύση της κοινής εκμετάλλευσης, έχει το δικαίωμα να ανακυκλώνει τα υπόψη υλικά από κοινού με έναν εγγυητή. Την ευθύνη της εκπλήρωσης της υποχρέωσης ανακύκλωσης των υλικών φέρουν εξίσου ο φορέας αποκομιδής και ο εγγυητής. Σε περίπτωση που ο φορέας αποκομιδής επιλέξει τη λύση της εμπορικής εκμετάλλευσης από τον εγγυητή, οφείλει να παραδίδει το προϊόν της συλλογής και διαλογής σε εγγυητή τον οποίο ονομάζει η DSD.
(50) Ο φορέας αποκομιδής πρέπει τόσο στην περίπτωση της ιδίας εκμετάλλευσης όσο και στην περίπτωση της κοινής εκμετάλλευσης να ονομάσει έναν εγγυητή ο οποίος θα συντονίζει την έκδοση των καταστάσεων ροής ποσοτήτων. Για την έκδοση των αποδεικτικών αυτών ο φορέας αποκομιδής έρχεται σε συνεννόηση με τον εγγυητή την οποία εγκρίνει η DSD. Ο φορέας αποκομιδής παρέχει στον εγγυητή πλήρη στοιχεία ως προς την όλη πορεία από τη συλλογή των συσκευασιών μέχρι την ανακύκλωση των υλικών, υποβάλλοντας τα σχετικά παραστατικά. Τα μέρη δύνανται να τερματίσουν τη σύμβαση στα τέλη του ημερολογιακού έτους, με εξάμηνη προειδοποίηση.
(51) Ο φορέας αποκομιδής εισπράττει για τη συλλογή και διαλογή των χρησιμοποιημένων συσκευασιών τέλη, ανάλογα με το βάρος για κάθε κατηγορία υλικού. Κατά τον υπολογισμό των τελών λαμβάνεται επίσης υπόψη το κόστος της διάθεσης των απορριμμάτων μετά τη διαλογή καθώς και η συνολική επιτυχία της συλλογής συσκευασιών, η οποία μετράται με βάση τις συλλεγόμενες ποσότητες σε σχέση με τον αριθμό των κατοίκων του εκάστοτε γεωγραφικού τομέα αποκομιδής. Τα τέλη προσαρμόζονται βάσει μιας ρήτρας μεταβλητών τιμών. Η ρήτρα που περιλαμβανόνταν αρχικά στη σύμβαση παροχής υπηρεσιών βάσει της οποίας ο φορέας αποκομιδής που επέλεγε τη λύση της ίδιας ή της κοινής εκμετάλλευσης, κατέβαλε κατ' έτος 1,25 DEM ανά κατοικο στην DSD για τα έσοδά του από την ανακύκλωση των συσκευασιών, καταργήθηκε στο πλαίσιο μιας δέσμευσης που ανέλαβε η DSD έναντι της Επιτροπής (αιτιολογική σκέψη 70).
(52) Μετά την 4η τροποποίηση οι κοινοποιηθείσες συμβάσεις παροχής υπηρεσιών προέβλεπαν ότι θα έληγαν στα τέλη του 2004 ή του 2007, ενώ βάσει της 3ης τροποποίησης θα έληγαν στα τέλη του 2003 ή, εφόσον υπήρχε παράταση, στα τέλη του 2005. Οι παλαιότερες εκδοχές της σύμβασης παροχής υπηρεσιών προέβλεπαν κατά βάση μια πρώτη δυνατότητα τερματισμού της σύμβασης στα τέλη του 2002/2003 και δυνατότητα παράτασής της επί μία πενταετία. Συνεπώς, (τουλάχιστον βάσει της τέταρτης τροποποίησης) η συνολική διάρκεια ισχύος των συμβάσεων παροχής υπηρεσιών ήταν μια δεκαπενταετία.
(53) Η Επιτροπή προέβαλε αντιρρήσεις στα κοινοποιούντα μέρη όσον αφορά τη διάρκεια της σύμβασης. Οι φορείς αποκομιδής ανέφεραν ότι μια τέτοια διάρκεια δικαιολογείται κυρίως από το γεγονός ότι απαιτείται ασφάλεια προκειμένου να γίνουν οι επενδύσεις και ο προγραμματισμός που απαιτεί η εκτέλεση της σύμβασης παροχής υπηρεσιών. Στις επενδύσεις αυτές περιλαμβάνονται οι επενδύσεις σε οχήματα αποκομιδής και μεταφοράς, κάδους και δοχεία αποκομιδής και εγκαταστάσεις και εξοπλισμός διαλογής χρησιμοποιημένων συσκευασιών πώλησης. Συγκεκριμένα, οι εγκαταστάσεις διαλογής με την ανάληψη των αλληλένδετων δαπανηρών τεχνικών λειτουργιών διαχωρισμού των υλικών αντιπροσωπεύουν, λόγω του όγκου, για τους φορείς αποκομιδής σημαντικό μέρος των συνολικών επενδύσεων. Το μεγαλύτερο μέρος των υφιστάμενων 400 μονάδων διαλογής δημιουργήθηκε μεταξύ 1992 και 1995. Σύμφωνα με στοιχεία των φορέων αποκομιδής και της Bundesverbandes der Deutschen Entsorgungswirtschaft (BDE) στο πλαίσιο των συμβάσεων πργαματοποιήθηκαν ή βρίσκονται υπό εκτέλεση επενδύσεις της τάξεως των 10 δισ. DEM από τις υπόψη επιχειρήσεις διαχείρισης απορριμμάτων. Για τον λόγο αυτόν, η διάρκεια της σύμβασης είναι απολύτως αναγκαία προκειμένου να εξασφαλισθεί ο προγραμματισμός και η εκτέλεση των επενδύσεων από τους φορείς αποκομιδής ούτως ώστε να μπορέσουν να τις αποσβέσουν, δεδομένου ότι είναι εξαιρετικά υψηλές για τον κλάδο. Άλλο σημαντικό στοιχείο είναι ότι επειδή η DSD ήταν, σε μια πρώτη φάση, ο μόνος φορέας ο οποίος ζητούσε υπηρεσίες διάθεσης για χρησιμοποιημένες συσκευασίες πώλησης οι φορείς αποκομιδής ήταν διατεθειμένοι να προβούν στις σχετικές επενδύσεις μόνον εφόσον υπήρχε σαφήνεια και ασφάλεια ως προς τις δυνατότητες προγραμματισμού και απόσβεσης.
(54) Προκειμένου να εξακριβώσει την αναγκαιότητα τόσο μακροχρόνιων συμβάσεων αποκλειστικής εκμετάλλευσης για την απόσβεση των υπόψη επενδύσεων η Επιτροπή προέβη σε διάφορες μετρήσεις. Αφενός, διεξήγε έρευνα σε ολόκληρο τον κλάδο προκειμένου να εξακριβώσει την έκταση, το ύψος και τη χρονική διάσταση των επενδύσεων που έχουν γίνει ή είναι υπό εκτέλεση από μέρους φορέων αποκομιδής, ιδίως όσον αφορά τις εγκαταστάσεις διαλογής οι οποίες είναι σχετικά υψηλότερης εντάσεως κεφαλαίου. Αφετέρου, η Επιτροπή ερεύνησε διεξοδικά της περιπτώσεις 24 φορέων αποκομιδής οι οποίοι ζήτησαν μεμονωμένη απαλλαγή των συμβάσεων παροχής υπηρεσιών που έχουν συνάψει με την DSD και οι οποίοι κρίθηκαν αρκετά αντιπροσωπευτικοί του κλάδου τους για τις ανάγκες των ερευνών της Επιτροπής όσον αφορά τις αποσβέσεις. Προς τούτο υποβλήθηκαν σε έλεγχο σκοπιμότητας και αποδοτικότητας τα στοιχεία και προβλέψεις που υπέβαλαν οι εν λόγω φορείς ως προς τις εκτελεσθείσες και υπό εκτέλεση επενδύσεις, τους πραγματοποιηθέντες και προβλεπόμενους κύκλους εργασιών και δαπάνες λαμβάνοντας υπόψη τις δυνατότητες εναλλακτικής χρήσης και υπολειπόμενης αξίας των εγκαταστάσεων.
(55) Οι μεμονωμένοι αυτοί λεπτομερείς έλεγχοι οδήγησαν στο συμπέρασμα ότι για την απόσβεση των πραγματικών επενδύσεων των φορέων αποκομιδής δεν είναι απαραίτητο η διάρκεια των συμβάσεων αποκλειστικής εκμετάλλευσης να εκτείνεται μέχρι το 2007. Τα αποτελέσματα της έρευνας της Επιτροπής δείχνουν, αντίθετα, ότι εάν η διάρκεια των συμβάσεων περιοριζόταν μέχρι το 2003 θα εξακολουθήσουν να παρέχονται στους φορείς αυτούς τα περιθώρια ικανοποιητικής, από οικονομική άποψη, απόσβεσης των εκτελεσθεισών και υπό εκτέλεση επενδύσεών τους. Η Επιτροπή ενημέρωσε σχετικά τους αιτούντες οι οποίοι, στη συνέχεια, όρισαν ως ημερομηνία τερματισμού των συμβάσεων παροχής υπηρεσιών τις οποίες έχουν συνάψει, την 31η Δεκεμβρίου 2003 για την περίπτωση στην οποία η Επιτροπή χορηγήσει την απαλλαγή. Η αλλαγή αυτή συνέβη μεταξύ Αυγούστου 1999 και Ιανουαρίου 2000.
(56) Οι συμβάσεις παροχής υπηρεσιών δεν επιβάλλουν σχέση αποκλειστικότητας με την DSD και ως εκ τούτου οι φορείς αποκομιδής είναι ελεύθεροι να προσφέρουν τις υπηρεσίες τους και σε άλλους ενδιαφερομένους. Πέραν αυτού, η DSD ανέβαλε έναντι της Επιτροπής τη δέσμευση που αναφέρεται στην αιτιολογική σκέψη 71.
(57) Αρχικά, εντούτοις, η DSD είχε την απαίτηση να επιτρέπεται η παράλληλη χρήση των εγκαταστάσεων των συνεργαζομένων με αυτήν επιχειρήσεων από τρίτους, μόνον με τη συγκατάθεσή της. Αυτός ήταν και ένας από τους λόγους της καταγγελίας που υπέβαλε βάσει του άρθρου 82 της συνθήκης ΕΚ η Wettbewerber Vereinigung für Wertstoffrecycling mbH (VfW) καθώς και αντικείμενο αγωγής ενώπιον του Landgericht Köln. Η DSD είχε απαγορεύσει στην VfW τη χρησιμοποίηση, από την ίδια ή από τους δικούς της φορείς αποκομιδής, εγκαταστάσεων συλλογής ανακυκλώσιμων υλικών οι οποίες είχαν δημιουργηθεί ως μέρος του συστήματος DSD χωρίς την συγκατάθεση της DSD. Στο πλαίσιο αυτό, η Επιτροπή επεσήμανε τη δυνατότητα εφαρμογής του άρθρου 82 της συνθήκης ΕΚ.
(58) Μετά τη γνωστοποίηση της θέσης της Επιτροπής, η DSD δήλωσε ότι δεν θα επεδίωκε πλέον να περιορίσει τη χρήση εγκαταστάσεων κατ' αυτόν τον τρόπο τόσο στην περίπτωση της VfW όσο και σε άλλες παρόμοιες περιπτώσεις και ανέλαβε σχετική δέσμευση έναντι της Επιτροπής, η οποία αναφέρεται στην αιτιολογική σκέψη 72.
(59) Στο παράρτημα 1 της 3ης τροποποίησης της σύμβασης παροχής υπηρεσιών, το οποίο δεν επηρεάσθηκε από την τέταρτη τροποποίηση, απαριθμούνται τα σημεία αποκομιδής τα οποία θα εξυπηρετούνται πέραν των νοικοκυριών. Η DSD αναφέρει ότι ο κατάλογος αυτός δεν αποτελεί μέρος της κοινοποίησης.
3. ΟΙ ΕΓΓΥΗΤΙΚΕΣ ΣΥΜΒΑΣΕΙΣ
(60) Οι εγγυητικές συμβάσεις ρυθμίζουν τα των νομικών σχέσεων μεταξύ DSD και των συμβεβλημένων με αυτήν επιχειρήσεων, οι οποίες εγγυώνται την αποκομιδή και ανακύκλωση των συσκευασιών πώλησης που συγκεντρώνονται. Εγγυώνται, μάλιστα, την ανακύκλωση των συλλεγόμενων υλικών σε μόνιμη βάση και ανεξάρτητα από την κατάσταση που επικρατεί στην αγορά. Αρχικά, για την κάθε κατηγορία υλικού εδίδοντο αόριστες εγγυήσεις ανακύκλωσης από τους αντίστοιχους παραγωγούς, οι οποίες, ως επί το πλείστον, έτειναν να είναι θεωρητικές. Στη συνέχεια η DSD προέβη στη σύναψη εγγυητικών συμβάσεων με μεμονωμένους εγγυητές γνωστούς ως "εγγυήτριες επιχειρήσεις". Για την κατηγορία χαρτόνι/χαρτί υπήρχαν τρεις εγγυητές, για το γυαλί, το αλουμίνιο, τον λευκοσίδηρο και τις μεικτές συσκευασίες με βάση το χαρτόνι υπήρχε ένας εγγυητής ανά κατηγορία υλικού.
(61) Οι εν λόγω εγγυητικές συμβάσεις προέβλεπαν αρχικά ότι η DSD έπρεπε να υποχρεώνει τους φορείς αποκομιδής να παραδίδουν ανέξοδα τα υλικά στους εγγυητές (το λεγόμενο "νεκρό σημείο"). Η ρήτρα αυτή ανταποκρινόταν στην προαναφερθείσα ρήτρα που περιλαμβανόνται στις συμβάσεις παροχής υπηρεσιών. Όταν η Επιτροπή προέβαλε αντιρρήσεις ως προς τις ρυθμίσεις αυτές, οι εγγυητικές συμβάσεις είτε τερματίσθηκαν είτε προσαρμόσθηκαν στις νέες διατάξεις των συμβάσεων παροχής υπηρεσιών (αιτιολογική σκέψη 47).
(62) Προς το παρόν υπάρχουν εγγυητικές συμβάσεις οι οποίες είναι κατά μεγάλο μέρος ταυτόσημες μεταξύ τους ως προς την ουσία, για τα εξής υλικά: για χαρτόνι/χαρτί υπάρχουν συμβάσεις με τις ακόλουθες επιχειρήσεις την Interseroh AG την VfW, την Gesellschaft für PapierRecycling (GespaRec), την Deutschen Gesellschaft für Wertstoffverwertung mbH (DGW), την Papier- und Kunststoffverwertungs GmbH (IPK) και την Recostra SA. Για το γυαλί υπάρχει μια σύμβαση με την Gesellschaft für Glasrecycling und Abfallvermeidung mbH (GGA). Για αλουμίνιο υπάρχουν συμβάσεις με την Interseroh AG, την DGW, την IPK, την VfW και την Deutschen Aluminium Verpackung Recycling GmbH (DAVR). Για τον κασίτερο υπάρχουν συμβάσεις με την Interseroh AG, την Rasselstein Hoesch GmbH, την DGW, την IPK, την VfW, την Entsorgungs- und Beratungsgesellschaft für die deutsche Recyclingwirtschaft mbH & Co KG (GEBR) και την Thyssen Sonnenberg GmbH. Για μεικτές συσκευασίες ποτών με χαρτόνι υπάρχει σύμβαση με την Recarton GmbH. Για άλλες μεικτές συσκευασίες υπάρχει σύμβαση με την Interseroh AG. Οι εγγυητικές συμβάσεις διαρκούν κατά κανόνα μέχρι τις 31 Δεκεμβρίου 2003.
(63) Οι εγγυήτριες επιχειρήσεις υποχρεούνται να δέχονται όλες τις συσκευασίες πώλησης που έχουν υποβληθεί σε διαλογή και πληρούν ορισμένα ποιοτικά κριτήρια, από φορείς αποκομιδής οι οποίοι έχουν επιλέξει τη μέθοδο της εμπορικής εκμετάλλευσης από τους εγγυητές. Στο πλαίσιο της κοινής εκμετάλλευσης ο εγγυητής οργανώνει την εμπορία και την ανακύκλωση από κοινού με τον φορέα αποκομιδής. Τόσο ο εγγυητής όσο και ο φορέας αποκομιδής φέρουν, στην περίπτωση αυτή, από κοινού την ευθύνη της νομότυπης ανακύκλωσης των υλικών.
(64) Η εγγυήτρια επιχείρηση υποχρεούται να καταθέτει αποδεικτικά στοιχεία ως προς την ανακύκλωση των υλικών και να καταρτίζει κατάσταση της ροής ποσοτήτων σε ετήσια βάση. Η εγγυήτρια επιχείρηση υποχρεούται, επίσης, να καταρτίζει την κατάσταση ροής ποσοτήτων και για φορείς αποκομιδής οι οποίοι επέλεξαν τη λύση της ίδιας εκμετάλλευσης όσον αφορά τα υλικά. Για την υπηρεσία αυτή δικαιούνται να απαιτούν την καταβολή σχετικού τέλους.
(65) Προκειμένου να διασφαλισθεί ότι από άποψη ανταγωνισμού, η διαδικασία κοινοποίησης μεταξύ φορέων αποκομιδής και εγγυητών είναι ουδέτερη, η DSD ανέλαβε τις δεσμεύσεις που αναφέρονται στις αιτιολογικές σκέψεις 73 και 75.
(66) Οι εγγυητικές συμβάσεις δεν περιλαμβάνουν κανόνες αποκλειστικότητας. Ως εκ τούτου η DSD είναι ελεύθερη να συμβληθεί με περισσότερες εγγυήτριες επιχειρήσεις για κάθε κατηγορία υλικού. Η DSD δήλωσε ότι κατ' αρχήν είναι διατεθειμένη να συμβληθεί με όλες τις επιχειρήσεις που πληρούν τις σχετικές προϋποθέσεις. Προς τούτο ανέλαβε τη δέσμευση που αναφέρεται στην αιτιολογική σκέψη 74.
(67) Η εγγυητική σύμβαση που η DSD συνήψε με την Deutsche Gesellschaft für Kunststoffrecycling GmbH (DKR) για την ανακύκλωση συσκευασιών από πλαστικό δεν κοινοποιήθηκε από την DSD δεδομένου ότι η επιχείρηση αυτή συνδέεται άμεσα με την DSD. Η DSD κατέχει το 49,6 % του εταιρικού κεφαλαίου της και το υπόλοιπο 50,4 ανήκει σε χημικές βιομηχανίες μέσω μιας εταιρείας επενδύσεων χαρτοφυλακίου.
(68) Οι συμφωνίες ίδρυσης των εγγυητριών επιχειρήσεων δεν αποτελούν αντικείμενο της παρούσας απόφασης.
V. ΟΙ ΔΕΣΜΕΥΣΕΙΣ ΠΟΥ ΑΝΑΛΑΒΕ Η DSD
(69) Η DSD ανέλαβε έναντι της Επιτροπής τις κάτωθι δεσμεύσεις ως προς τις συμφωνίες που αποτελούν αντικείμενο της παρούσας διαδικασίας.
α) Όσον αφορά την σύμβαση παροχής υπηρεσιών
(70) "Η Duales System Deutschland AG αναλαμβάνει τη δέσμευση να τροποποιήσει, το αργότερο μέχρι τις 30 Σεπτεμβρίου 1997, τις συμβατικές ρυθμίσεις με τις επιχειρήσεις διαχείρισης απορριμμάτων όσον αφορά την εμπορική εκμετάλλευση των υλικών μετά τη διαλογή (αριθ. 3.4.5, δεύτερη πρόταση της '3ης τροποποίησης της σύμβασης παροχής υπηρεσιών') κατά τρόπο ώστε οι επιχειρήσεις διαχείρισης απορριμμάτων οι οποίες κάνουν πλήρη χρήση του δικαιώματος εμπορικής εκμετάλλευσης να μην υφίστανται ευνοϊκή μεταχείριση έναντι άλλων επιχειρήσεων παροχής υπηρεσιών διάθεσης οι οποίες κάνουν χρήση του δικαιώματος αυτού μόνον ως προς ένα μέρος των υλικών που διατίθενται προς εμπορία".
(71) "Η Duales System Deutschland AG δεν θα υποχρεώνει τις επιχειρήσεις διαχείρισης απορριμμάτων να συμβάλλονται κατ' αποκλειστικότητα με την Duales System Deutschland AG. Η Duales System Deutschland AG αναλαμβάνει, επιπλέον, τη δέσμευση να μην υποχρεώνει τις επιχειρήσεις διαχείρισης απορριμμάτων να χρησιμοποιούν κάδους ή άλλες διατάξεις για την αποκομιδή χρησιμοποιημένων συσκευασιών πώλησης αποκλειστικά για τους σκοπούς της σύμβασης παροχής υπηρεσιών. Η δέσμευση αυτή δεν ισχύει όταν η χρήση των κάδων και λοιπών διατάξεων από τρίτους δεν συμβιβάζεται με την άδεια των αρμοδίων αρχών, όταν το διάταγμα για τις συσκευασίες ή άλλες νομικές διατάξεις ορίζουν άλλως ή όταν η χρησιμοποίησή τους δεν κρίνεται κατάλληλη για άλλους λόγους (π.χ. βλαβερές ή ρυπογόνες ουσίες). Η χρησιμοποίηση κάδων και άλλων διατάξεων από τρίτους δύναται να λαμβάνεται υπόψη καταλλήλως στους λογαριασμούς με τις επιχειρήσεις διαχείρισης απορριμμάτων".
(72) "Η Duales System Deutschland AG είναι πρόθυμη να παραιτηθεί από απαιτήσεις περιορισμού της χρήσης αυτής σύμφωνα με όσα αναφέρονται στην απόφαση του Landgericht της Κολωνίας της 18ης Μαρτίου 1997 έναντι της VfW και άλλων επιχειρήσεων. Επιφυλάσσεται, ωστόσο, ως προς το δικαίωμα να απαιτεί την παροχή πληροφοριών και την καταβολή των σχετικών τελών από επιχειρήσεις διαχείρισης απορριμμάτων, συμβεβλημένες με την Duales System Deutschland AG."
β) Όσον αφορά τις εγγυητικές συμβάσεις
(73) "Οι πληροφορίες που περιέχονται στην Duales System Deutschland AG στο πλαίσιο της κατάρτισης των καταστάσεων που υπαγορεύει το διάταγμα για τις συσκευασίες όσον αφορά τις παραδόσεις υλικών προς ανακύκλωση, δεν πρέπει να χρησιμοποιούνται για τους σκοπούς της αγοράς. Εφόσον συντρέχει λόγος, οι καταστάσεις πρέπει να τηρούνται ανώνυμες. Για υλικά που έχουν υποστεί διαλογή και ανήκουν στις κατηγορίες γυαλί, λευκοσίδηρος, αλουμίνιο, χαρτί και χαρτόνι η Duales System Deutschland AG δεν θα ζητεί άλλα αποδεικτικά παραδόσεων υλικών σε επιχείρηση η οποία έχει την σχετική προς τούτο άδεια από τις εθνικές αρχές και βρίσκεται εντός της Ευρωπαϊκής Κοινότητας ή εντός του Ευρωπαϊκού Οικονομικού Χώρου, εκτός εάν υπάρχουν δικαιολογημένες αμφιβολίες όσον αφορά την πιστή τήρηση των προϋποθέσεων του διατάγματος για τις συσκευασίες".
(74) "Η Duales System Deutschland AG, κατ' αρχή, είναι διατεθειμένη να δεχθεί οιονδήποτε πληροί τις σχετικές προϋποθέσεις ως εγγυητή για μία από τις κατηγορίες υλικών."
(75) "Η Duales System Deutschland AG, κατ' αρχήν, είναι διατεθειμένη να τηρήσει ανώνυμες τις πληροφορίες που συγκεντρώνει στο πλαίσιο της κατάρτισης των καταστάσεων παραδόσεων υλικών εφόσον γίνεται δεκτό από τις αρμόδιες αρχές του εκάστοτε ομόσπονδου κράτους."
VI. ΠΑΡΑΤΗΡΗΣΕΙΣ ΤΡΙΤΩΝ
(76) Μετά τη δημοσίευση κοινοποίησης δυνάμει του άρθρου 19 παράγραφος 3 του κανονισμού αριθ. 17 και του άρθρου 3 του πρωτοκόλλου 21 της συμφωνίας για τον ΕΟΧ παρατηρήσεις λήφηκαν από δεκατρείς ενδιαφερόμενους τρίτους. Οι παρατηρήσεις αφορούσαν, κυρίως, τη σύμβαση παροχής υπηρεσιών και τη σύμβαση για τη χρήση του σήματος. Η τελευταία δεν αποτελεί αντικείμενο της παρούσας απόφασης.
(77) Όσον αφορά τη σύμβαση παροχής που αναφέρεται στην αιτιολογική σκέψη 71 - δεν επιτρέπει την ελεύθερη πρόσβαση στις εγκαταστάσεις συλλογής και διάθεσης των επιχειρήσεων με τις οποίες έχει συνάψει συμβάσεις παροχής υπηρεσιών. Το γεγονός αυτό ώθησε την Επιτροπή να διασαφηνίσει ακόμη μια φορά στην DSD τον τρόπο με τον οποίο αντιλαμβάνεται την εν λόγω δέσμευση και απαίτησε την ανάληψη περαιτέρω δέσμευσης από την DSD (αιτιολογική σκέψη 72). Οι παρατηρήσεις όσον αφορά την προβλεπόμενη διάρκεια των συμβάσεων παροχής υπηρεσιών ανάγκασαν την Επιτροπή να επαναλάβει στην DSD τις επιφυλάξεις που είχε διατυπώσει παλαιότερα όσον αφορά την ακαταλληλότητα της προβλεπόμενης διάρκειας των συμφωνιών και οδήγησαν σε αναπροσαρμογή της διάρκειας των συμβάσεων παροχής υπηρεσιών. Πέραν αυτού διατυπώθηκε από τρίτους η άποψη ότι μετά τη λήξη των υφιστάμενων συμβάσεων παροχής υπηρεσιών κατά τα προβλεπόμενα, οι νέες συμβάσεις πρέπει να ανατεθούν με διαγωνισμό. Όπως προαναφέρεται, αυτό προβλέπεται στο αναθεωρημένο διάταγμα για τις συσκευασίες. Άλλες παρατηρήσεις αφορούσαν, μεταξύ άλλων, την κατάργηση του "νεκρού σημείου" στη σύμβαση παροχής υπηρεσιών και για τις συσκευασίες από πλαστικό και τις μεικτές συσκευασίες που περιλαμβάνουν πλαστικά.
(78) Η Επιτροπή ήλεγξε προσεκτικά τις παρατηρήσεις των τρίτων ενδιαφερομένων και στο μέτρο που κρίθηκαν κατάλληλες και αιτιολογημένες, τις έλαβε υπόψη στην παρούσα απόφαση.
Β. ΝΟΜΙΚΗ ΕΚΤΙΜΗΣΗ
I. ΑΡΘΡΟ 81 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ ΚΑΙ ΑΡΘΡΟ 53 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ
(79) Είναι ασυμβίβαστες με την κοινή αγορά και απαγορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική, που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς.
1. ΣΥΜΦΩΝΙΕΣ ΜΕΤΑΞΥ ΕΠΙΧΕΙΡΗΣΕΩΝ
(80) Η εμπορική δραστηριότητα της DSD βασίζεται στην καταστατική πράξη, που συντάχθηκε με τη μορφή καταστατικού μετά την μετατροπή της σε ανώνυμη εταιρεία το 1997. Το σχετικό καταστατικό προβλέπει, στο προοίμιό του, ότι επιχειρήσεις του εμπορικού τομέα, της εμφιάλωσης και της κατασκευής συσκευασιών και/ή προμηθευτές πρώτων υλών συμφώνησαν να ιδρύσουν έναν οργανισμό αντικείμενο του οποίου είναι να δημιουργήσει τις προϋποθέσεις που θα επιτρέπουν την εγκαθίδρυση, ενός διπλού συστήματος αποκομιδής. Συμμετοχή στην εταιρεία μπορούν να έχουν όλες οι εθνικές και διεθνείς επιχειρήσεις, σύμφωνα με το καταστατικό. Το καταστατικό της DSD αποτελεί συνεπώς συμφωνία μεταξύ επιχειρήσεων.
(81) Προκειμένου να παράσχει τις σχετικές υπηρεσίες, η DSD συνάπτει από την πλευρά της συμβάσεις παροχής υπηρεσιών με επιχειρήσεις αποκομιδής και εγγυητικές συμβάσεις με τους εγγυητές. Η σύμβαση παροχής υπηρεσιών μεταξύ της DSD και τον επιχειρήσεων αποκομιδής, καθώς και η εγγυητική σύμβαση που δεσμεύει την DSD σε σχέση με τους εγγυητές αποτελούν επίσης συμφωνίες μεταξύ επιχειρήσεων.
2. ΠΕΡΙΟΡΙΣΜΟΣ ΤΟΥ ΑΝΤΑΓΩΝΙΣΜΟΥ
2.1. Σχετική αγορά
(82) Τόσο από την άποψη της σχετικής υπηρεσίας όσο και από γεωγραφική άποψη, ο ορισμός των αγορών σε ό,τι αφορά την εκτίμηση των συμφωνιών που αποτελούν αντικείμενο της διαδικασίας παρατίθεται στη συνέχεια.
2.1.1. Σχετική αγορά προϊόντων
(83) Η σχετική αγορά προϊόντων περιλαμβάνει το σύνολο των προϊόντων ή/και υπηρεσιών που ο καταναλωτής θεωρεί ανταλλάξιμα ή υποκαταστάσιμα λόγω των χαρακτηριστικών τους, της τιμής τους και της χρήσης για την οποία προορίζονται.
(84) Αντικείμενο της επιχείρησης DSD είναι η οργάνωση και η διαχείριση ενός ιδιωτικού συστήματος, του λεγόμενου διττού συστήματος ανάκτησης χρησιμοποιημένων συσκευασιών. Οι συμφωνίες στις οποίες βασίζεται το σύστημα παράγουν οικονομικά αποτελέσματα σε διάφορα επίπεδα της δημιουργίας προστιθέμενης αξίας. Τα παρακάτω στοιχεία δείχνουν ότι η εκτίμηση βάσει του άρθρου 81 παράγραφος 1 του καταστατικού, της σύμβασης παροχής υπηρεσιών και των συμβάσεων εγγύησης, θα πρέπει να καταλήξουν σε χωριστές σχετικές αγορές.
2.1.1.1. Αγορά της οργάνωσης και της αποκομιδής και αξιοποίησης των χρησιμοποιημένων συσκευασιών πώλησης από τους ιδιώτες καταναλωτές
(85) Η Επιτροπή έχει ήδη ορίσει την εν λόγω αγορά οργάνωσης της αποκομιδής και αξιοποίησης των χρησιμοποιημένων συσκευασιών πώλησης από ιδιώτες καταναλωτές στην απόφαση 2001/463/ΕΚ. Στο πλαίσιο της παρούσας απόφασης, μπορούμε κατά συνέπεια να παραπέμψουμε στην οροθέτηση της αγοράς που περιλαμβάνει η εν λόγω απόφαση.
(86) Εξάλλου, δεν είναι απαραίτητο, στην παρούσα απόφαση, να υπάρξει κάποια καταληκτική διαπίστωση σαν βάση της οροθέτησης της αγοράς που αναφέρεται στην ανωτέρω απόφαση. Όπως εξηγείται στη συνέχεια, ανεξάρτητα από τη συγκεκριμένη οροθέτηση που θα επιλεγεί, οι συμφωνίες που θα εξεταστούν δεν καταλήγουν σε κανέναν περιορισμό του ανταγωνισμού με την έννοια του άρθρου 81, παράγραφος 1 της συνθήκης. Έτσι, το θέμα της ακριβούς οροθέτησης της αγοράς για την οργάνωση της αποκομιδής και της αξιοποίησης των χρησιμοποιημένων συσκευασιών πώλησης από ιδιώτες καταναλωτές στη Γερμανία μπορεί να παραμείνει ανοικτό.
2.1.1.2. Αγορά της αποκομιδής και διαλογής των χρησιμοποιημένων συσκευασιών πώλησης από ιδιώτες καταναλωτές
(87) Η αγορά που αναφέρεται στις επιχειρήσεις αποκομιδής που συλλέγουν, μεταφέρουν και προβαίνουν σε διαλογή των συσκευασιών πώλησης για λογαριασμό της DSD είναι αυτή της αποκομιδής και της διαλογής των χρησιμοποιημένων συσκευασιών πώλησης από ιδιώτες καταναλωτές. Αποτελεί σήμερα μια ενιαία αγορά. Βέβαια, από λειτουργικής άποψης, η αποκομιδή και η διαλογή των συσκευασιών πώλησης είναι δύο χωριστές δραστηριότητες που, επιπλέον, χρειάζονται επίσης διαφορετικές υποδομές. Ωστόσο, αντιμετωπίζονται συγκεντρωτικά γιατί είναι καθοριστικό η αγορά αυτή να χαρακτηρίζεται από τη ζήτηση της DSD και, στο παρελθόν, η εν λόγω επιχείρηση ζήτησε τις δύο αυτές υπηρεσίες ταυτόχρονα. Από την πλευρά της ζήτησης, οι φορείς που είναι παρόντες στην αγορά είναι, αφενός, τα συλλογικά συστήματα που αναλαμβάνουν την υποχρέωση εξάλειψης των απορριμμάτων και, αφετέρου, οι κατασκευαστές και οι διανομείς που υπόκεινται στο διάταγμα για τις συσκευσίες και/ή οι επιχειρήσεις που είναι αρμόδιες για την οργάνωση αυτών των υπηρεσιών σύμφωνα με το άρθρο 11 του διατάγματος για τις συσκευασίες. Εάν υπερισχύσει η άποψη της Γερμανίας (αιτιολογική σκέψη 15), μόνον στο περιθώριο της εν λόγω αγοράς θα εμφανισθούν μεμονωμένα συστήματα διάθεσης στην πλευρά της ζήτησης, ιδίως όσον αφορά τα εξομοιούμενα με ιδιωτικά νοικοκυριά σημεία αποκομιδής ή την παράδοση στους ιδιώτες καταναλωτές.
(88) Η αγορά της αποκομιδής και της διαλογής των χρησιμοποιημένων συσκευασιών πώλησης από ιδιώτες καταναλωτές αποτελεί, αφενός, χωριστή αγορά σε σχέση με αυτήν της αποκομιδής, κοντά στην κατοικία, συσκευασιών άλλων εκτός των συσκευασιών πώλησης, δηλαδή για τα κυριότερα οικιακά και παραδοσιακά απορρίμματα και, αφετέρου, σε σχέση με την αγορά συλλογής βιομηχανικών απορριμμάτων και των απορριμμάτων των μεγάλων εμπορικών επιχειρήσεων σε χώρους απόρριψης που δεν βρίσκονται κοντά σε νοικοκυριά.
Διανομή σε σχέση με τα οικιακά απορρίμματα
(89) Με την έγκριση του διατάγματος για τις συσκευασίες, η αποκομιδή των χρησιμοποιημένων συσκευασιών πώλησης κοντά στην κατοικία των ιδιωτών καταναλωτών (δηλαδή τα νοικοκυριά και τις μικρές επιχειρήσεις για τις οποίες η πρακτική σε θέματα αποκομιδής είναι ανάλογη με αυτή των νοικοκυριών) διαχωρίστηκε από τα παραδοσιακά "οικιακά απορρίμματα" και, συνεπώς, αφαιρέθηκε από το δημόσιο σύστημα διαχείρισης των απορριμμάτων στο επίπεδο της ευθύνης και της οργάνωσης. Οι επιχειρήσεις αποκομιδής μπόρεσαν έτσι για πρώτη φορά να ασκήσουν αυτόνομη εμπορική δραστηριότητα αποκομιδής και διαλογής των χρησιμοποιημένων συσκευασιών πώλησης, σε ένα τομέα που μέχρι σήμερα δεν μπορούσαν να είναι παρούσες στο πλαίσιο της εντολής προς τρίτους παρά μόνο υπό τον έλεγχο της αρμόδιας τοπικής αυτοδιοίκησης για την αποκομιδή των απορριμμάτων.
(90) Η αγορά της αποκομιδής και της διαλογής των χρησιμοποιημένων συσκευασιών πώλησης από τους ιδιώτες καταναλωτές διακρίνεται από την αποκομιδή των οικιακών απορριμμάτων, που εμπίπτει πάντα στην ευθύνη της αρμόδιας τοπικής αυτοδιοίκησης για τη συλλογή των απορριμμάτων, μέσω ενός διευρυμένου φάσματος υπηρεσιών. Αντίθετα από την παραδοσιακή αποκομιδή των οικιακών απορριμμάτων, η επιλεκτική διαλογή των συσκευασιών πώλησης βάσει συγκεκριμένων συγγραφών υποχρεώσεων και η μεταφορά υλικών μετά τη διαλογή ενόψει της μεταγενέστερης αξιοποίησης τους αποτελούν μια αυτόνομη λειτουργία δημιουργίας προστιθέμενης αξίας. Η ανάληψη υπηρεσιών διαλογής για τις χρησιμοποιημένες συσκευασίες προϋποθέτει γενικά, ότι η εντεταλμένη επιχείρηση αποκομιδής πραγματοποιεί σημαντικές επενδύσεις σε μια αντίστοιχη υποδομή διαλογής. Πρόκειται στην περίπτωση αυτή για επενδύσεις που ανταποκρίνονται στη ζήτηση, που δεν μπορούν να χρησιμοποιηθούν βραχυπρόθεσμα για άλλες λειτουργίες που συνδέονται με την αποκομιδή. Συνεπώς, δεν υπάρχει βραχυπρόθεσμη λειτουργική υποκαταστασιμότητα μεταξύ των υπηρεσιών αποκομιδής των συσκευασιών πώλησης και όσων πραγματοποιούνται στον τομέα της αποκομιδής των οικιακών απορριμμάτων, που συνεχίζει να υφίσταται.
Διάκριση σε σχέση με τη συλλογή των βιομηχανικών απορριμμάτων και των απορριμμάτων των μεγάλων εμπορικών επιχειρήσεων
(91) Η αγορά αποκομιδής των βιομηχανικών απορριμμάτων και των απορριμμάτων των μεγάλων εμπορικών επιχειρήσεων σε τοποθεσίες αποκομιδής που δεν είναι κοντά σε νοικοκυριά διακρίνεται από την αγορά αποκομιδής και διαλογής των χρησιμοποιημένων συσκευασιών πώλησης από ιδιώτες καταναλωτές, ειδικότερα λόγω των διαφορετικών απαιτήσεων σε θέματα μεθόδου αποκομιδής, για παράδειγμα σε ότι αφορά τον αριθμό των τοποθεσιών αποκομιδής, τον μέσο όγκο ανά τοποθεσία, τους απαραίτητους κάδους αποκομιδής και/ή περιοδικότητα της αποκομιδής.
(92) Έτσι, είναι πιθανό να υπάρχει μια συνολική άποψη του αριθμού των τοποθεσιών αποκομιδής για τη βιομηχανία και τις μεγάλες επιχειρήσεις. Οι χώροι αυτοί είναι επίσης ανεξάρτητοι ο ένας σε σχέση με τον άλλο λόγω της σχετικής σημασίας του όγκου των απορριμμάτων γεγονός που επιτρέπει να πραγματοποιείται η αποκομιδή από διαφορετικές επιχειρήσεις. Σε ό,τι αφορά την αποκομιδή κοντά στα νοικοκυριά των ιδιωτών καταναλωτών, αντίθετα, θα πρέπει, γενικά, να πραγματοποιείται άμεσα για όλα τα νοικοκυριά από την αντίστοιχη τοπική αρχή (συστήματα αποκομιδής) - με εξαίρεση τα συστήματα εθελοντικής παράδοσης, που υπάρχουν μόνο σε συγκεκριμένα σημεία. Το γεγονός αυτό εξηγείται επίσης από σημαντικά οικονομικά αποτελέσματα δικτύων (σημαντικές οικονομίες κλίμακας και φάσματος) που παρατηρούνται στην τομέα της αποκομιδής από ιδιώτες καταναλωτές.
(93) Οι συγκεκριμένοι αυτοί όροι της προσφοράς έχουν ως συνέπεια ότι, για λόγους πρακτικής, η αποκομιδή από τα νοικοκυριά δεν μπορεί συνήθως να πραγματοποιείται υπό άριστους όρους κόστους παρά σε ένα περιορισμένο αριθμό επιχειρήσεων αποκομιδής. Πρέπει ακόμη να προστεθεί ένα καθοριστικό στοιχείο, το γεγόνος ότι, συνήθως - λόγω του περιορισμού του χώρου καθώς και των παραδόσεων των ιδιωτών καταναλωτών σε ότι αφορά την αποκομιδή - ένας μόνο κάδος αποκομιδής ανά υλικό (γυαλί, χαρτί, ελαφρές συσκευσίες για παράδειγμα) μπορεί να διατίθεται σε αυτοýς τους χώρους αποκομιδής. Αυτοί οι όροι της ζήτησης αποτελούν επίσης τον κυριότερο λόγο για τον οποίο, συνήθως, υπάρχει μία μόνο επιχείρηση για την αποκομιδή από τα νοικοκυριά των οικιακών απορριμμάτων και/ή των ανακυκλώσιμων υλικών.
(94) Ωστόσο, αυτό δεν ισχύει για τους χώρους αποκομιδής που δεν βρίσκονται κοντά στα νοικοκυριά, και προορίζονται για τις μεγάλες εμπορικές επιχειρήσεις και τη βιομηχανία. Οι επιχειρήσεις αυτές συνάπτουν μεμονωμένες συμβάσεις για την επεξεργασία των απορριμμάτων τους με επιχειρήσεις. Από την άποψη της ζήτησης, δεν έχει μεγάλη σημασία, τελικά, αν η αποκομιδή αφορά συσκευασία πώλησης ή άλλα υλικά και/ή απορρίμματα. Οι μεγάλες επιχειρήσεις, για παράδειγμα, φαίνεται ότι τείνουν, σε ό,τι αφορά την αποκομιδή, να επιλέγουν συνολικές λύσεις επεξεργασίας που ισχύουν για ολόκληρη την επιχείρηση και τις εγκαταστάσεις της. Πριν ακόμη από την έναρξη ισχύος του διατάγματος για τις συσκευασίες, ο τομέας των μεγάλων εμπορικών επιχειρήσεων και της βιομηχανίας ήταν οργανωμένος κατά τρόπο ανταγωνιστικό και, αντίθετα με την αποκομιδή από τα νοικοκυριά, δεν υπάρχει κανένα πρακτικό πρόβλημα σχετικά. Στο σημείο αυτό, πρέπει να προστεθεί ότι στο επίπεδο των αξιοποιήσιμων υλικών, οι συσκευασίες πώλησης που χρησιμοποιούνται από τους ιδιώτες καταναλωτές διαφέρουν σημαντικά από τις συσκευασίες που χρησιμοποιούν η βιομηχανία και οι μεγάλες εμπορικές επιχειρήσεις. Έτσι, ο κασσίτερος, το αλουμίνιο ή οι μεικτές συσκευασίες αποτελούν απορρίμματα που παράγουν σχεδόν αποκλειστικά οι ιδιώτες καταναλωτές και συνήθως συλλέγονται από κοινού με τις λεγόμενες "ελαφρές" συσκευασίες, ενώ η διαλογή ακολουθεί. Η διαλογή πραγματοποιείται σε εγκαταστάσεις με σχετικά υψηλή ένταση κεφαλαίου, που δεν είναι απαραίτητες, από τεχνική άποψη, για τη διαλογή των συσκευασιών που παράγονται στη βιομηχανία και τις μεγάλες εμπορικές επιχειρήσεις.
(95) Έτσι, δεν υπάρχει επίσης λειτουργική υποκαταστασιμότητα μεταξύ των υπηρεσιών αποκομιδής των συσκευασιών πώλησης από ιδιώτες καταναλωτές και από τη βιομηχανία και τις μεγάλες εμπορικές επιχειρήσεις.
Συμπέρασμα
(96) Η Επιτροπή συμπεραίνει ότι οι υπηρεσίες που ζητεί η DSD από τις επιχειρήσεις αποκομιδής αποτελούν την αγορά αποκομιδής και διαλογής των συσκευασιών πώλησης από ιδιώτες καταναλωτές. Η αγορά αυτή αποτελεί χωριστή αγορά τόσο για την αποκομιδή των παραδοσιακών οικιακών απορριμμάτων όσο και για την αποκομιδή από εμπορικές και βιομηχανικές επιχειρήσεις. Δεν είναι απαραίτητο να καθοριστεί συμπληρωματική διάκριση της αγοράς ανάλογα με τις διάφορες κατηγορίες υλικού (γυαλί, χαρτόνι, για παράδειγμα) ή των βασικών λειτουργιών σε ότι αφορά την προστιθέμενη αξία (αποκομιδή, μεταφορά, διαλογή, για παράδειγμα), γιατι η σχετική εκτίμηση σε ότι αφορά τον ανταγωνισμό βάσει του άρθρου 81 παράγραφος 1, θα ήταν ταυτόσημη.
2.1.1.3. Αγορές υπηρεσιών αξιοποίησης και δευτερογενών πρώτων υλών
(97) Η DSD παρεμβαίνει στις αγορές των υπηρεσιών αξιοποίησης και/ή των δευτερογενών πρώτων υλών σε ότι αφορά το χρησιμοποιημένο γυαλί, το χαρτί/χαρτόνι, τον κασσίτερο, το αλουμίνιο, τις μεικτές συσκευασίες για ποτά και άλλες σύνθετες συσκευασίες, καθώς και τις πλαστικές ύλες, δεδομένου ότι οργανώνει, μέσω των εγγυητών, την κατανομή των υλικών που έχουν συλλεγεί στο πλαίσιο του συστήματος, σύμφωνα με τις διατάξεις του διατάγματος για τις συσκευασίες, κατά τρόπο διαρκή και ανεξάρτητο από την αντίστοιχη κατάσταση της αγοράς. Οι εγγυητές αναλαμβάνουν, έναντι της DSD, να προβαίνουν στην αξιοποίηση των υλικών που τίθενται στη διάθεσή τους από τις επιχειρήσεις αποκομιδής, τηρώντας τις διατάξεις του διατάγματος για τις συσκευασίες.
(98) Η Επιτροπή θεωρεί ότι οι δευτερογενείς πρώτες ύλες των οποίων γίνεται διαλογή ενόψει της αξιοποίησής τους στο πλαίσιο του συστήματος DSD αποτελούν χωριστές αγορές για κάθε κατηγορία υλικού, που υπήρχαν ήδη εν μέρει - για το γυαλί ή το χαρτί για παράδειγμα - πριν από την έγκριση του διατάγματος για τις συσκευασίες και τη δημιουργία της DSD.
(99) Τέλος, το θέμα της οροθέτησης των σχετικών αγορών για τις υπηρεσίες αξιοποίησης και τις δευτερογενείς πρώτες ύλες μπορεί να παραμείνει ανοικτό, γιατί ακόμη και αν ληφθεί υπόψη ένας πιο στενός ορισμός της αγοράς, η εκτίμηση, από πλευράς ανταγωνισμού, των κοινοποιηθεισών συμφωνιών σε ότι αφορά κάθε μια από τις αγορές αυτές δεν θα κατέληγε σε διαφορετικό συμπέρασμα βάσει του άρθρου 81 παράγραφος 1 (βλέπε στη συνέχεια). Ειδικότερα, δεν είναι απαραίτητο να αποφασιστεί αν η απλή οργάνωση εγγύησης αξιοποίησης για ένα συγκεκριμένο είδος υλικού με την προσφυγή σε εγγυητή, η αξιοποίηση (σε μεταγενέστερο στάδιο) αυτού του υλικού και/η προσφορά δευτερογενών πρώτων υλών αποτελούν ενδεχομένως χωριστές αγορές προϊόντων.
2.1.2. Γεωγραφική αγορά
(100) Η σχετική γεωγραφική αγορά περιλαμβάνει την περιοχή επί της οποίας οι εν λόγω επιχειρήσεις εμπλέκονται στην προσφορά των σχετικών αγαθών και υπηρεσιών, επί της οποίας οι όροι ανταγωνισμού είναι επαρκώς ομοιογενείς και που μπορεί να διακριθεί από γειτονικές γεωγραφικές περιοχές γιατί, ειδικότερα, οι όροι του ανταγωνισμού διαφέρουν ουσιωδώς.
(101) Οι αντικειμενικές συνθήκες της ζήτησης και της προσφοράς στις αγορές των εν λόγω προϊόντων που καλύπτονται από το σύστημα DSD διαφέρουν ακόμη ουσιωδώς στα κράτη μέλη της Κοινότητας. Αυτό οφείλεται ειδικότερα στο γεγονός ότι πρόκειται για έναν τομέα που στο παρελθόν διεπόταν και οργανωνόνταν από τις δημόσιες αρχές, κάτι που ισχύει ακόμα για ορισμένες δρσατηριότητες.
(102) Μολονότι ο τομέας της αποκομιδής απορριμμάτων στο σύνολό του εμφανίζει κάποια τάση διεθνοποίησης, διαπιστώνεται ότι στον τομέα των υπηρεσιών αποκομιδής χρησιμοποιημένων συσκευασιών πώλησης ειδικότερα, τόσο η προσφορά όσο και η ζήτηση οργανώνονται ακόμα μέχρι στιγμής σε εθνικό επίπεδο. Αυτό οφείλεται σε μεγάλο βαθμό στο γεγονός ότι οι νομοθεσίες για την αποκομιδή των συσκευασιών διαφέρουν ακόμη σημαντικά από το ένα κράτος μέλος στο άλλο. Αυτό δεν ισχύει μόνο για τις διατάξεις που επιβάλλουν συστήματα ανάκτησης και απόρριψη που καλύπτουν ολόκληρη την επικράτεια καθώς και υποχρεωτικά ποσοστά αποκομιδής, διαλογής και αξιοποίησης, αλλά και για τα περιθώρια κίνησης που διαθέτουν οι ιδιωτικές επιχειρήσεις, για παράδειγμα σε ό,τι αφορά την αποκομιδή και τη διαλογή των συσκευασιών πώλησης που τους αναλογούν. Για το λόγο αυτό το σύστημα ανάκτησης και ανάληψης των υποχρεώσεων αποκομιδής των συσκευασιών που διαχειρίζεται η DSD περιορίζεται στην Γερμανία και οι απαραίτητες συμβάσεις παροχής υπηρεσιών για τη λειτουργική εφαρμογή του συνάπτονται αποκλειστικά σε εθνικό επίπεδο.
(103) Στα πλαίσιο αυτό, μπορεί να γίνει δεκτή η αρχή ότι οι αντικειμενικές συνθήκες της ζήτησης και της προσφοράς στις εν λόγω αγορές, στην παρούσα υπόθεση, διαφέρουν από αυτές που ισχύουν σε άλλες περιοχές της κοινής αγοράς. Συνεπώς, ως σχετική γεωγραφική αγορά θα πρέπει να θεωρηθεί η επικράτεια της Ομοσπονδιακής Δημοκρατίας της Γερμανίας για την εφαρμογή των κοινοτικών κανόνων ανταγωνισμού στις αγορές προϊόντων που καλύπτει το σύστημα DSD, στο μέτρο που οι εν λόγω αγορές αφορούν την οργάνωση της ανάκτησης και της αξιοποίησης των χρησιμοποιημένων συσκευασιών πώλησης από ιδιώτες καταναλωτές και την αποκομιδή και τη διαλογή των χρησιμοποιημένων συσκευασιών πώλησης από τους καταναλωτές αυτούς. Αντίθετα, δεν είναι απαραίτητο να γίνει η γεωγραφική οροθέτηση των αγορών των υπηρεσιών αξιοποίησης των δευτερογενών πρώτων υλών.
2.2. Περιορισμός του ανταγωνισμού λόγω του καταστατικού της DSD στην αγορά οργάνωσης της ανάκτησης και αξιοποίησης των χρησιμοποιημένων συσκευασιών πώλησης από ιδιώτες καταναλωτές
(104) Η DSD είναι σήμερα η μόνη επιχείρηση που εφαρμόζει στη Γερμανία ένα σύστημα, που καλύπτει όλη τη χώρα, με στόχο την απαλλαγή από την υποχρέωση ανάκτησης και αξιοποίησης των συσκευασιών πώλησης από ιδιώτες καταναλωτές. Η DSD αποτελεί συνεπώς τον υπεύθυνο οργανισμό με τη συνδρομή του οποίου οι μέτοχοι και άλλες επιχειρήσεις, που συνάπτουν με την DSD συμβάσεις χρήσης του λογότυπου, μπορούν να απαλλαγούν από την υποχρέωση ανάκτησης και αξιοποίησης.
(105) Η δημιουργία της εταιρίας σύμφωνα με τις αρχές που καθορίζονται στο καταστατικό δημιούργησε και τις ουσιαστικές προϋποθέσεις που επιτρέπουν να προταθεί συμμετοχή σε ένα σύστημα απαλλαγής από την υποχρέωση ανάκτησης και αξιοποίησης με συνολικό ποσοστό κάλυψης, ενώ η εμπορική συμμετοχή σε ένα σύστημα αυτού του είδους με την έννοια σύμβασης ανταλλαγής πραγματοποιείται με την σύναψη σύμβασης χρησιμοποίησης του λογότυπου.
(106) Το καταστατικό της DSD δεν περιλαμβάνει καμία ρήτρα αποκλειστικότητας. Οι μέτοχοι της DSD είναι συνεπώς ελεύθεροι να συνάπτουν συμβάσεις τόσο με ανταγωνιστές όσο και εταίρους της DSD όσον αφορά τις σχετικές υπηρεσίες. Η ρήτρα στην αρχή του προοιμίου της καταστατικής πράξης σύμφωνα με την οποία τα εμπορικά καταστήματα, αναλαμβάνουν την υποχρέωση να πωλούν μόνο τα προϊόντα των οποίων οι συσκευασίες φέρουν το λογότυπο "Der Grüne Punkt" δεν περιλαμβάνεται πλέον στην έκδοση που έχει κοινοποιηθεί.
(107) Συνεπώς, δεν φαίνεται να υπάρχει στην αγορά οργάνωσης της ανάκτησης και της αξιοποίησης των χρησιμοποιημένων συσκευασιών πώλησης από ιδιώτες καταναλωτές αισθητός περιορισμός του ανταγωνισμού με την έννοια του άρθρου 81 παράγραφος 1, λόγω του καταστατικού της DSD. Στο πλαίσιο αυτό, μπορεί να παραμείνει ανοικτό το θέμα της οριστικής οροθέτησης της αγοράς. Επίσης, δεν είναι απαραίτητο να εκτιμηθεί αν οι συμφωνίες αυτές επηρεάζουν το εμπόριο μεταξύ κρατών μελών.
Συμπέρασμα
(108) Η Επιτροπή συμπεραίνει ότι η δημιουργία της DSD δεν συνιστά, βάσει του καταστατικού της, περιορισμό του ανταγωνισμού με την έννοια του άρθρου 81, παράγραφος 1. Ωστόσο, το γενογός αυτό δεν αποκλείει η εκμετάλλευση των εμπορικών δραστηριοτήτων που απορρέουν από ένα τέτοιο σύστημα να εμπίπτει στο πεδίο εφαρμογής του εν λόγω άρθρου 81.
2.3. Περιορισμοί του ανταγωνισμού στην αγορά των υπηρεσιών αξιοποίησης και των δευτερογενών πρώτων υλών
(109) Η DSD δραστηριοποιείται στις αγορές των υπηρεσιών αξιοποίησης και των δευτερογενών πρώτων υλών σε ότι αφορά το χρησιμοποιημένο γυαλί, το χαρτί/χαρτόνι, τον κασσίτερο, το αλουμίνιο, τα πλαστικά, τις μεικτές συσκευασίες για ποτά και άλλες μεικτές συσκευασίες, οργανώνοντας την απαραίτητη αξιοποίηση των συσκευασιών πώλησης που συλλέγονται από το σύστημα ενόψει της απαλλαγής από τις αρμόδιες αρχές του Landen. Τόσο η σύμβαση παροχής υπηρεσιών όσο και οι εγγυητικές συμβάσεις προβλέπουν σχετικά αντίστοιχες διατάξεις.
2.3.1. Περιορισμός του ανταγωνισμού λόγω της σύμβασης παροχής υπηρεσιών
(110) Όπως αναφέρεται στην αιτιολογική σκέψη 47, η DSD κατάργησε κατ' αρχήν το σύστημα του "νεκρού σημείου". Συνεπώς, δεν υπάρχει πλέον ουσιώδης περιορισμός του ανταγωνισμού στις εν λόγω αγορές σε ότι αφορά τις κατηγορίες των ακόλουθων υλικών: γυαλί, χαρτί/χαρτόνι, κασσίτερος και αλουμίνιο. Η Επιτροπή δέχθηκε προσωρινά τη διάταξη που επιβάλλει στην επιχείρηση αποκομιδής να επιλέγει το τρόπο εμπορίας των υλικών που έχουν συλλεγεί πριν από τη λήξη της ισχύος της σύμβασης παροχής υπηρεσιών, λόγω των ιδιαίτερων περιστάσεων της δημιουργίας, για πρώτη φορά, ενός συλλογικού συστήματος. Η Επιτροπή, ξεκινά ωστόσο από την αρχή ότι μετά τη λήξη των συμβάσεων παροχής υπηρεσιών, στις 31 Δεκεμβρίου 2003, οι λειτουργικές αγορές υπηρεσιών αξιοποίησης και δευτερογενών πρώτων υλών θα είναι αρκετές και θα πρέπει συνεπώς να επιτραπεί, για τις μελλοντικές συμβάσεις παροχής υπηρεσιών, η επιλογή του τρόπου εμπορίας των διαφόρων κατηγοριών υλικών σε αισθητά συντομότερα διαστήματα.
(111) Η σύμβαση παροχής υπηρεσιών εξακολουθεί να μην επιτρέπει στην επιχείρηση αποκομιδής να εμπορεύεται η ίδια κατά τρόπο αυτόνομο τις πλαστικές και μεικτές συσκευασίες (συσκευασίες για ποτά και άλλες μεικτές [πλαστικές] συσκευασίες). Τα υλικά αυτά πρέπει να ανατίθενται σε εγγυητή. Η εν λόγω εξαίρεση πρέπει να εξεταστεί στο πλαίσιο των συνθηκών για τη δημιουργία μιας λειτουργικής αγοράς σε ότι αφορά την αξιοποίηση συσκευασιών πώλησης από πλαστικό που συλλέγονται κοντά στα νοικοκυριά.
(112) Αντίθετα με άλλα υλικά όπως το γυαλί ή το χαρτί, οι πλαστικές και μεικτές συσκευασίες που συλλέγονται κοντά στα νοικοκυριά δεν αποτελούσαν αντικείμενο χωριστής συλλογής και αξιοποίησης πριν από την έγκριση του διατάγματος για τις συσκευασίες και τη δημιουργία της DSD, αφού ήταν ενσωματωμένες στην παραδοσιακή συλλογή των οικιακών απορριμμάτων (σημείο 89). Έτσι, το διάταγμα για τις συσκευασίες δημιούργησε σε ό,τι αφορά την αποκομιδή και την αξιοποίηση των πλαστικών και μεικτών συσκευασιών ένα νέο πεδίο εμπορικής δραστηριότητας που δικαιολογείται από λόγους που συνδέονται με την προστασία του περιβάλλοντος.
(113) Ωστόσο, οι συσκευασίες πώλησης από πλαστικό και/ή μεικτά υλικά των οποίων η συλλογή και η διαλογή γίνεται στο πλαίσιο της DSD φέρουν, χωρίς εξαίρεση αρνητική τιμή αγοράς, έτσι ώστε τα υλικά αυτά δεν μπορούν σήμερα να αξιοποιηθούν σύμφωνα με τις διατάξεις του διατάγματος παρά μόνο χάρη στις συμπληρωματικές πληρωμές που καταβάλλει η DSD. Και στο παρελθόν, οι χαμηλές τιμές της αγοράς εξηγούσαν γιατί τα πλαστικά υλικά που καταρχάς προορίζονταν για αξιοποίηση κατευθύνονταν σε διαύλους εξάλειψης με μικρότερο κόστος που δεν συμφωνούσαν με το διάταγμα και για το λόγο αυτό η DSD χρειάστηκε να λάβει διορθωτικά μέτρα και να πραγματοποιεί αντίστοιχους ελέγχους. Η προσωρινή διατήρηση του "νεκρού σημείου" για τις πλαστικές και μεικτές συσκευασίες αποτελεί ένα από τα μέτρα αυτά.
(114) Δεδομένων των εξαιρετικών περιστάσεων και συνθηκών που συνδέονται με τη δημιουργία μιας νέας και λειτουργικής αγοράς στον τομέα της αξιοποίησης μετά τη διαλογή των συσκευασιών από πλαστικό και μεικτά υλικά, η Επιτροπή θεωρεί ότι η προσωρινή διατήρηση του "νεκρού σημείου" για τα πλαστικά κατά τη διάρκεια ισχύος της σύμβασης παροχής υπηρεσιών ως τα τέλη του 2003, δεν αποτελεί περιορισμό του ανταγωνισμού. Το γεγονός ότι, σύμφωνα με τις προδιαγραφές του διατάγματος για τις συσκευασίες, στη νέα έκδοσή του, η DSD πρέπει να οργανώσει πρόσκληση υποβολής προσφορών που να εγγυάται ότι οι πραγματικές αγορές αξιοποίησης των πλαστικών υλικών που συλλέγονται ανατίθενται υπό συνθήκες ανοίγματος του ανταγωνισμού, διευκολύνει την εκτίμηση αυτή.
(115) Η ρήτρα που περιλαμβανόταν αρχικά στη σύμβαση παροχής υπηρεσιών, η οποία υποχρέωσε την επιχείρηση αποκομιδής που είχε επιλέξει την άμεση εμπορία ή την κοινή εμπορία με εγγυητή να καταβάλει πάγιο ποσό 1,25 DEM ανά κάτοικο και το χρόνο στην DSD, σε αντιστάθμιση των εσόδων που δημιουργεί αξιοποίηση, καταργήθηκε κατ' εφαρμογή δέσμευσης που ανέλαβε η DSD έναντι της Επιτροπής (αιτιολογική σκέψη 70).
(116) Η Επιτροπή συμπεραίνει συνεπώς ότι οι διατάξεις της σύμβασης παροχής υπηρεσιών δεν συνεπάγονται ουσιώδη περιορισμό του ανταγωνισμού στις αγορές μετά την αποκομιδή και τη διαλογή των χρησιμοποιημένων συσκευασιών πώλησης, δηλαδή τις υπηρεσίες αξιοποίησης ή/και τις δευτερογενείς πρώτες ύλες, και ότι δεν εμπίπτουν στο πεδίο του άρθρου 81 παράγραφος 1.
2.3.2. Περιορισμός του ανταγωνισμού λόγω των εγγυητικών συμβάσεων
(117) Όπως αναφέρεται ήδη στην αιτιολογική σκέψη 61, οι συμβάσεις ανάκτησης και εγγύησης πρόβλεπαν αρχικά για τα διάφορα υλικά διατάξεις που αντιστοιχούσαν με αυτές των συμβάσεων παροχής υπηρεσιών σε ό,τι αφορά την υποχρέωση παράδοσης των υλικών που έχουν συλλεγεί. Οι ρήτρες αυτές είτε καταργήθηκαν είτε τροποποιήθηκαν.
(118) Οι εγγυητικές συμβάσεις που ισχύουν ως τα τέλη του 2003 δεν περιέχουν καμία ρήτρα αποκλειστικότητας. Συνεπώς, η DSD είναι ελεύθερη, ανά είδος υλικού, να συνάπτει συμβάσεις με διάφορους εγγυητές. Η DSD ανέλαβε τη δέσμευση έναντι της Επιτροπής να επιτρέπει σε οποιαδήποτε εταιρία πληροί τις απαραίτητες προϋποθέσεις να καθίσταται εγγυήτρια για μια κατηγορία υλικών (αιτιολογική σκέψη 74). Συνεπώς, η Επιτροπή θεωρεί ότι καταρχάς η DSD θα χορηγεί εντός εύλογης προθεσμίας την ιδιότητα του εγγυητή σε οποιαδήποτε επιχείρηση ανταποκρίνεται αντικειμενικά στις απαραίτητες σχετικές προϋποθέσεις και απηύθυνε σχετική αίτηση στην DSD.
(119) Προκειμένου να διατηρηθεί η ουδετερότητα, από άποψης ανταγωνισμού, της διαδικασίας δήλωσης μεταξύ των επιχειρήσεων αποκομιδής και των εγγυητών στο πλαίσιο της παραγωγής των δικαιολογητικών των ροών επεξεργασίας, η DSD ανέλαβε, προκειμένου να εξαλειφθούν οι αμφιβολίες που εκφράστηκαν, να μην χρησιμοποιεί τις εμπορικές συμφωνίες που περιέρχονται σε γνώση της όταν τηρεί την υποχρέωση που επιβάλλει το διάταγμα για τις συσκευασίες σχετικά με την παροχή απόδειξης ότι οι συσκευασίες παραδίδονται ενόψει της αξιοποίησής τους και, όπου είναι απαραίτητο, να παρέχει ανώνυμες αποδείξεις (αιτιολογική σκέψη 73). Η DSD αναλαμβάνει επίσης να μην αποκαλύπτει τις επωνυμίες των επιχειρήσεων όταν υποβάλλει δικαιολογητικά για τα υλικά των οποίων γίνεται επεξεργασία, στο μέτρο όπου τα Länder, με την ιδότητά τους ως αρμόδιων αρχών για την απαλλαγή, δέχονται τη μέθοδο αυτή (αιτιολογική σκέψη 75).
(120) Στο πλαίσιο αυτό, η Επιτροπή συμπεραίνει ότι οι διατάξεις των εγγυητικών συμβάσεων δεν δημιουργούν κανένα ουσιώδη περιορισμό του ανταγωνισμού στις αγορές των υπηρεσιών αξιοποίησης και/ή των δευτερευουσών πρώτων υλών, και ότι δεν εμπίπτουν στο άρθρο 81 παράγραφος 1.
2.4. Περιορισμός του ανταγωνισμού λόγω της σύμβασης παροχής υπηρεσιών στην αγορά αποκομιδής και διαλογής των χρησιμοποιημένων συσκευασιών πώλησης από ιδιώτες καταναλωτές
(121) Προκειμένου να μεταφερθούν στην πράξη οι απαιτήσεις του διατάγματος για τις συσκευασίες σχετικά με τα συστήματα αποκομιδής και αξιοποίησης των απορριμμάτων στο σύνολο της επικράτειας σύμφωνα με το άρθρο 6 παράγραφος 3, του εν λόγω διατάγματος, η DSD έχει συνάψει τυποποιημένη σύμβαση παροχής υπηρεσιών με επιχειρήσεις αποκομιδής. Η εν λόγω σύμβαση προβλέπει, στο πρώτο άρθρο, ότι η επιχείρηση αποκομιδής αναλαμβάνει μόνη τη δημιουργία και την εκμετάλλευση ενός συστήματος σύμφωνα με το άρθρο 6 παράγραφος 3 του διατάγματος για τις συσκευασίες για μια συγκεκριμένη περιοχή αποκομιδής (αιτιολογική σκέψη 44). Στη συνέχεια εξετάζεται το συμβιβάσιμο αυτής της ρήτρας αποκλειστικότητας με το άρθρο 81 παράγραφος 1 της συνθήκης ΕΚ.
α) Αποκλειστικότητα υπέρ της επιχείρησης αποκομιδής
(122) Λόγω της δέσμευσης της DSD να χορηγεί αποκλειστκή εντολή σε επιχείρηση αποκομιδής για το σύνολο των υπηρεσιών αποκομιδής και διαλογής κατά τη διάρκεια της συμβατικής περιόδου στην αντίστοιχη συμβατική περιοχή, μειώνονται σημαντικά οι δυνατότητες που έχουν οι λοιποί φορείς παροχής υπηρεσιών αυτού του είδους για χρησιμοποιημένες συσκευασίες που αναλογούν σε ιδιώτες καταναλωτές να προσφέρουν τις υπηρεσίες τους, δεδομένης της δεσπόζουσας θέσης της DSD από την πλευρά της ζήτησης (αιτιολογική σκέψη 30).
(123) Ορίζοντας μία μόνο επιχείρηση αποκομιδής ανά συμβατική περιοχή, η DSD αυτοπεριορίζεται σε ότι αφορά τη ζήτηση των υπηρεσιών αποκομιδής για τις χρησιμοποιημένες συσκευασίες πώλησης. Ο περιορισμός αυτός έχει ως αποτέλεσμα να εμποδίζει τους ανταγωνιστικούς προμηθευτές για τις συγκεκριμένες υπηρεσίες αποκομιδής και διαλογής χρησιμοποιημένων συσκευασιών πώλησης από ιδιώτες καταναλωτές να προσφέρουν αυτό το είδος υπηρεσίας σε έναν πελάτη που έχει δεσπόζουσα θέση και, συνεπώς περιορίζει ουσιωδώς τον ανταγωνισμό μεταξύ των επιχειρήσεων αποκομιδής στη συμβατική περιοχή. Το γεγονός ότι η DSD δεν δέχεται, εκτός ελαχίστων εξαιρέσεων, να ορίζει, κάτι που θα ήταν δυνατό, διαφορετικούς εταίρους για τα υλικά που πρέπει να συλλέγονται χωριστά και ανεξάρτητα το ένα από τα άλλα (ιδίως το γυαλί, το χαρτί/χαρτόνι, τις ελαφρές συσκευασίες) ενισχύει αυτόν τον περιορισμό του ανταγωνισμού.
(124) Τελικά, η DSD αναλαμβάνει την υποχρέωση, για όλη τη διάρκεια ισχύος της σύμβασης, να ζητεί από την επιχείρηση που έχει επιλεγεί να αναλάβει κατά αποκλειστικότητα αυτές τις υπηρεσίες αποκομιδής και διαλογής στην αντίστοιχη περιοχή αποκομιδής. Το γεγονός αυτό έχει ως αποτέλεσμα τον περιορισμό του ανταγωνισμού στην αγορά αποκομιδής και διαλογής των χρησιμοποιημένων συσκευασιών πώλησης από τους ιδιώτες καταναλωτές, γιατί καμιά άλλη επιχείρηση αποκομιδής δεν μπορεί να συνάψει σύμβαση παροχής υπηρεσιών με την DSD και οι επιχειρήσεις αυτές που αποκλείονται χάνουν έναν πελάτη η βαρύτητα του οποίου είναι καθοριστική. Τίποτα δεν εμποδίζει οι επιχειρήσεις αποκομιδής που έχουν αποκλειστεί, να εργάζονται, ενδεχομένως, υπεργολαβικά για εταίρο της DSD σε ό,τι αφορά την αποκομιδή ή/και τη διαλογή των συγκεκριμένων κατηγοριών αξιοποιήσιμων υλικών.
Ουσιώδης χαρακτήρας του περιορισμού του ανταγωνισμού
(125) Η σύμβαση αποκλειστικότητας που συνδέει την DSD με τις επιχειρήσεις αποκομιδής παραβιάζει το άρθρο 81 παράγραφος 1 της συνθήκης ΕΚ μόνο αν επηρεάζεται ουσιωδώς ο ανταγωνισμός. Ο ουσιώδης χαρακτήρας του περιορισμού του ανταγωνισμού μετράται κυρίως σε σχέση με τη θέση των εταίρων στην εν λόγω αγορά και με τη διάρκεια ισχύος της ρήτρας αποκλειστικότητας.
(126) Η DSD έχει συνάψει τυποποιημένη σύμβαση παροχής υπηρεσιών που περιλάμβάνει την προαναφερθείσα ρήτρα αποκλειστικότητας (αιτιολογική σκέψη 44) για συνολικά πάνω από 500 συμβατικές περιοχές και δημιούργησε έτσι ένα δίκτυο για την αποκομιδή και τη διαλογή των χρησιμοποιημένων συσκευασιών πώλησης από ιδιώτες καταναλωτές που καλύπτει το σύνολο της Γερμανίας. Συνεπώς, η DSD δημιούργησε ένα δίκτυο σύμβασης παροχής υπηρεσιών για το σύνολο της εν λόγω γεωγραφικής αγοράς.
(127) Η DSD είναι σήμερα η μόνη επιχείρηση που διαθέτει στη Γερμανία ένα σύστημα αποκομιδής των χρησιμοποιημένων συσκευασιών πώλησης από ιδιώτες καταναλωτές, του οποίου το ποσοστό κάλυψης είναι συνολικό, και η βαρύτητά της, από την πλευρά της ζήτησης αυτών των υπηρεσιών αποκομιδής, είναι συνεπώς καθοριστική, τόσο στο επίπεδο του συνόλου της χώρας όσο και στις διάφορες συμβατικές περιοχές. Κατά την περίοδο 1996-98, η συμμετοχή στο σύστημα DSD επέτρεψε την αποκομιδή και την υποχρεωτική αξιοποίηση του 70 % περίπου των συσκευασιών πώλησης που διατίθενται κάθε χρόνο στη Γερμανία (αιτιολογική σκέψη 30). Από την πλευρά της ζήτησης, η DSD αντιπροσωπεύει τουλάχιστον 80 % της αγοράς που καθορίζει την αποκομιδή και τη διαλογή των χρησιμοποιημένων συσκευασιών πώλησης από ιδιώτες καταναλωτές. Συνεπώς, η DSD αποτελεί τον μόνο πελάτη μεγάλου μεγέθους γι' αυτές τις υπηρεσίες αποκομιδής, ενώ από την πλευρά της προσφοράς, η κατάσταση χαρακτηρίζεται από την παρουσία πολλών φορέων, ορισμένοι από τους οποίους δραστηριοποιούνται μόνο σε περιφερειακό επίπεδο.
(128) Από την πλευρά της προσφοράς θα πρέπει ακόμη να ληφθεί υπόψη το γεγονός ότι, όπως εξηγείται στην αιτιολογική σκέψη 93, είναι μάλλον απίθανο, κυρίως για λόγους έλλειψης θέσης αλλά και για λειτουργικούς λόγους, να εισέλθει ένα νέο σύστημα αποκομιδής από ιδιώτες καταναλωτές παράλληλα με αυτό της DSD και, συνεπώς, να διαθέτουν οι επιχειρήσεις αποκομιδής που έχουν αποκλειστεί νέους διαύλους για να προτείνουν τις υπηρεσίες τους. Είναι πιο ρεαλιστικό να σκεφθούμε ότι ένα δυνητικά ανταγωνιστικό σύστημα αποκομιδής και/ή ένα μεμονωμένο σύστημα θα συνεργαστούν με τις επιχειρήσεις που παρέχουν ήδη τις υπηρεσίες αποκομιδής για τη DSD στο πλαίσιο της σύμβασης παροχής υπηρεσιών, γιατί η υποδομή αποκομιδής που είναι εγκατεστημένη κοντά στα νοικοκυριά παρουσιάζει χαρακτηριστικά "χοάνης". Η μόνη περίπτωση όπου φαίνεται πιθανή η προσφυγή σε άλλες επιχειρήσεις αποκομιδής (και συνεπώς εγκατάστασης συμπληρωματικών κάδων αποκομιδής) αφορά ορισμένες τοποθεσίες αποκομιδής που μπορούν να εξομοιωθούν με νοικοκυριά, για παράδειγμα νοσοκομεία ή καντίνες, με την επιφύλαξη τήρησης ορισμένων προϋποθέσεων σε ό,τι αφορά την πρακτική και τις συσκευασίες. Η οικονομική σημασία των υπόλοιπων δυνατοτήτων που θα διέθεταν, ενδεχομένως, οι επιχειρήσεις αποκομιδής παραμένει συγκριτικά περιορισμένη στην εν λόγω αγορά. Έτσι, πρέπει να συμπεράνουμε ότι δεν είναι πιθανό, κατά τη διάρκεια ισχύος της σύμβασης, οι επιχειρήσεις αποκομιδής που έχουν αποκλειστεί να έχουν σημαντικές δυνατότητες προκειμένου να προτείνουν τις υπηρεσίες τους σε κάθε συμβατική περιοχή.
(129) Η διάρκεια ισχύος της ρήτρας αποκλειστικότητας διαδραματίζει καθοριστικό ρόλο στην εκτίμηση των αποτελεσμάτων της στον ανταγωνισμό. Οι τυποποιημένες συμβάσεις παροχής υπηρεσιών που έχουν κοινοποιηθεί σε διαφορετικές εκδόσεις, δηλαδή με τη μορφή των λεγόμενων τροποποιητικών συμβάσεων, περιλαμβάνουν την διάταξη αποκλειστικότητας που περιγράφεται ήδη της οποίας η λήξη, προβλέπεται για τα τέλη του 2003.
(130) Δεδομένου ότι η πλειονότητα των εν λόγω συμβάσεων συνάφθηκε για πρώτη φορά το 1992, η διάρκεια ισχύος της ρήτρας αποκλειστικότητας είναι υπερβολικά μακρά. Έχει ως αποτέλεσμα να στερεί για πολύ μεγάλο διάστημα τους άλλους υποψήφιους, που δεν επελέγησαν κατά την πρώτη ανάθεση της αγοράς υπηρεσιών, από σημαντικές δυνατότητες σε ότι αφορά την υποβολή προσφορών και επηρεάζει έτσι την μακροπρόθεσμη παραγωγική τους ικανότητα.
Επίδραση στο εμπόριο μεταξύ κρατών μελών
(131) Συνολικά, η DSD έχει συνάψει με τυποποιημένη σύμβαση παροχής υπηρεσιών που περιλαμβάνει ρήτρα αποκλειστικότητας για πάνω από 500 συμβατικές περιοχές και δημιούργησε έτσι ένα δίκτυο αποκομιδής και διαλογής των χρησιμοποιημένων συσκευασιών πώλησης από ιδιώτες καταναλωτές, που καλύπτει το σύνολο της Γερμανίας. Η κατάσταση αυτή καθιστά πιο πολύπλοκη μακροπρόθεσμα την πρόσβαση στην αγορά άλλων επιχειρήσεων αποκομιδής, κατά τη διάρκεια της συμβατικής περιόδου, ειδικότερα όσων προέρχονται από άλλα κράτη μέλη του Ευρωπαϊκού Οικονομικού Χώρου. Οι σχέσεις αποκλειστικότητας ασκούν ιδιαίτερα αρνητική επίδραση στις δυνατότητες των ξένων επιχειρήσεων αποκομιδής να εγκατασταθούν στην εν λόγω αγορά. Συνεπώς, η ρήτρα αποκλειστικότητας που περιλαμβάνεται στις συμβάσεις παροχής υπηρεσιών μπορεί να επηρεάσει ουσιωδώς το εμπόριο μεταξύ κρατών μελών.
Συμπέρασμα
(132) Από την εξέταση της ρήτρας αποκλειστικότητας της σύμβασης παροχής υπηρεσιών συνάγεται ότι η πρόσβαση στην εν λόγω αγορά των εθνικών και διεθνών επιχειρήσεων αποκομιδής παρεμποδίζεται σημαντικά και αυτό συμβάλλει ουσιωδώς, στο κλείσιμο των αγορών σε ένα σημαντικό τμήμα της κοινής αγοράς. Συνεπώς, στην εν λόγω ρήτρα αποκλειστικότητας της σύμβασης παροχής υπηρεσιών εφαρμόζεται το άρθρο 81 παράγραφος 1 της συνθήκης ΕΚ.
β) Πρόσβαση στις εγκαταστάσεις των επιχειρήσεων αποκομιδής
(133) Δεδομένου ότι το θέμα της ελεύθερης και ανεμπόδιστης πρόσβασης των ανταγωνιστών της DSD στις εγκαταστάσεις αυτές έχει ιδιαίτερη σημασία ως προς το ανταγωνισμό λόγω της "χοάνης" που αποτελεί η υποδομή αποκομιδής κοντά στα νοικοκυριά (αιτιολογική σκέψη 93), και ότι εκφράστηκαν ανταγωνιστικοί φόβοι μετά τη δημοσίευση ανακοίνωσης κατ' εφαρμογή του άρθρου 19 παράγραφος 3 του κανονισμού αριθ. 17, το θέμα αυτό πρέπει να εκτιμηθεί βάσει της σύμβασης παροχής υπηρεσιών (αιτιολογική σκέψη 2). Ειδικότερα, ενδέχεται να υπάρχει περιορισμός του ανταγωνισμού κατά την έννοια του άρθρου 81 παράγραφος 1, αν η σύμβαση παροχής υπηρεσιών στερεί από τους ανταγωνιστές της DSD την πρόσβαση στην υποδομή αποκομιδής.
(134) Οι συμβάσεις παροχής υπηρεσιών δεν περιέχουν καμία ρήτρα αποκλειστικότητας υπέρ της DSD και οι επιχειρήσεις αποκομιδής μπορούν να προσφέρουν τις υπηρεσίες τους στους ανταγωνιστές της DSD. Η εταιρία αυτή, επιβεβαίωσε, στην δέσμευση που αναφέρεται στην αιτιολογική σκέψη 71, ότι παραιτείται από τη ρήτρα αποκλειστικότητας υπέρ της DSD. Στη δέσμευσή της αυτή, η DSD αναλαμβάνει εξάλλου να μην υποχρεώνει τις επιχειρήσεις αποκομιδής να χρησιμοποιούν κάδους ή άλλες εγκαταστάσεις αποκομιδής και διαλογής χρησιμοποιημένων συσκευασιών πώλησης αποκλειστκά στο πλαίσιο της εκτέλεσης της σύμβασης παροχής υπηρεσιών με την DSD.
(135) Επίσης, δεν μπορεί να παραβλεφθεί η ύπαρξη μιας ρήτρας αποκλειστικότητας υπέρ της DSD στο σημείο 2.1 της τρίτης τροποποιητικής σύμβασης, που δεν καταργήθηκε από την τέταρτη τροποποιητική σύμβαση. Σύμφωνα με την διατύπωσή της, η διάταξη δεν αφορά παρά μόνο τις συσκευασίες πώλησης που συλλέγονται από το σύστημα DSD. Πρόκειται στην περίπτωση αυτή για συσκευασίες πώλησης μελών του συστήματος DSD, όχι όμως όλων των συσκευασιών πώλησης που, γενικά, συμμετέχουν σε συλλογικό σύστημα σύμφωνα με το άρθρο 6, παράγραφος 3 του διατάγματος για τις συσκευασίες.
(136) Καταρχάς, η DSD είχε ζητήσει, όπως αναφέρεται στην αιτιολογική σκέψη 57, να μην μπορούν οι τρίτοι να χρησιμοποιούν από κοινού τις εγκαταστάσεις αποκομιδής των συμβαλλομένων με την DSD παρά με τη σύμφωνη γνώμη της. Στη συνέχεια, η Επιτροπή υπέδειξε στην DSD ότι αν δεν επιτρέπει σε τρίτους να χρησιμοποιούν τους κάδους αποκομιδής και τις λοιπές εγκαταστάσεις που ανήκουν στους εταίρους της παρά μόνο με την έγκρισή της, το γεγονός αυτό μπορεί να θεωρηθεί κατάχρηση δεσπόζουσας θέσης με την έννοια του άρθρου 82 της συνθήκης ΕΚ.
(137) Μετά την θέση της Επιτροπής, η DSD παραιτήθηκε από την αξίωσή της να μην μπορούν οι τρίτοι να χρησιμοποιούν από κοινού τις εγκαταστάσεις αποκομιδής ή τις λοιπές εγκαταστάσεις των συμβαλλομένων με την DSD παρά μόνο με την έγκρισή της και ανέλαβε σχετική αντίστοιχη δέσμευση όπως αναφέρεται στην αιτιολογική σκέψη 72.
(138) Το ίδιο προβληματική θα ήταν από την πλευρά της DSD μια συμπεριφορά με την οποία θα υποχρέωνε άμεσα τους τρίτους να καταβάλουν εισφορά έναντι αυτής της χρήσης και/ή αν απαιτούσε να έχει λόγο στη διαπραγμάτευση μεταξύ των επιχειρήσεων αποκομιδής και των τρίτων ως προς την δίκαιη καταβολή εισφοράς για την από κοινού χρήση των κάδων αποκομιδής. Ωστόσο, η DSD, καθώς και οι υπόλοιποι εταίροι των επιχειρήσεων αποκομιδής, είναι ελεύθεροι να μεριμνούν, στις συμβατικές σχέσεις τους, ώστε καμία υπηρεσία που παρέχεται προφανώς έναντι τρίτων να μην τιμολογείται στην DSD και, ενδεχομένως, να διαπραγματεύονται τη μείωση της εισφοράς που καταβάλλεται στις επιχειρήσεις αποκομιδής.
(139) Δεν προκύπτει από την σύμβαση παροχής υπηρεσιών ότι οι ανταγωνιστές της DSD αποκλείονται από την πρόσβαση στην υποδομή αποκομιδής, με αποτέλεσμα να μην υφίσταται περιορισμός του ανταγωνισμού με την έννοια του άρθρου 81, παράγραφος 1 της συνθήκης.
γ) Συμπέρασμα
(140) Βάσει της εξέτασης της ρήτρας αποκλειστικότητας της σύμβασης παροχής υπηρεσιών, διαπιστώνεται ότι η πρόσβαση στην σχετική αγορά των εθνικών και διεθνών επιχειρήσεων αποκομιδής παρεμποδίζεται ουσιωδώς και το γεγονός αυτό συμβάλλει σημαντικά στο κλείσιμο των αγορών σε ένα σημαντικό τμήμα της κοινής αγοράς. Συνεπώς, ισχύει το άρθρο 81 παράγραφος 1 της συνθήκης για την ρήτρα αποκλειστικότητας της σύμβασης παροχής υπηρεσιών.
II. ΕΦΑΡΜΟΓΗ ΤΟΥ ΑΡΘΡΟΥ 81 ΠΑΡΑΓΡΑΦΟΣ 3 ΤΗΣ ΣΥΝΘΗΚΗΣ ΚΑΙ ΤΟΥ ΑΡΘΡΟΥ 53 ΠΑΡΑΓΡΑΦΟΣ 3 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ
(141) Δεδομένου ότι η σχέση αποκλειστικότητας μεταξύ της DSD και των επιχειρήσεων αποκομιδής βάσει των συμβάσεων παροχής υπηρεσιών εμπίπτει στο πεδίο εφαρμογής του άρθρου 81 παράγραφος 1 της συνθήκης ΕΚ, πρέπει να εξεταστεί αν οι εν λόγω διατάξεις πληρούν τις προϋποθέσεις εφαρμογής του άρθρου 81 παράγραφος 3.
1. ΒΕΛΤΙΩΣΗ ΤΗΣ ΠΑΡΑΓΩΓΗΣ Ή ΤΗΣ ΔΙΑΝΟΜΗΣ ΤΩΝ ΠΡΟΪΟΝΤΩΝ Ή ΠΡΟΩΘΗΣΗ ΤΗΣ ΤΕΧΝΙΚΗΣ Ή ΟΙΚΟΝΟΜΙΚΗΣ ΠΡΟΟΔΟΥ
(142) Το σύνολο των θετικών αποτελεσμάτων που μπορεί να επιφέρει η αποκλειστικότητα που προβλέπεται στη σύμβαση παροχής υπηρεσιών, που δεν συμβιβάζεται με την κοινή αγορά σύμφωνα με το άρθρο 81 παράγραφος 1 της συνθήκης πρέπει να ισοσταθμιστεί με τις αρνητικές επιπτώσεις που μπορεί να έχει στον ανταγωνισμό.
(143) Η DSD, που σήμερα αποτελεί το μοναδικό συλλογικό σύστημα αποκομιδής των χρησιμοποιημένων συσκευασιών πώλησης που καλύπτει ολόκληρη την επικράτεια, έχει ως αντικείμενο την πραγματοποίηση των στόχων της εθνικής και κοινοτικής περιβαλλοντικής πολιτικής στον τομέα της πρόληψης της παραγωγής, της ανακύκλωσης και την αξιοποίησης των απορριμμάτων από συσκευασίες. Η σύμβαση παροχής υπηρεσιών δεν επιτρέπει συνεπώς την εφαρμογή των διατάξεων τόσο του γερμανικού διατάγματος για τις συσκευασίες όσο και της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας(13). Οι νομοθετικές αυτές διατάξεις έχουν ως στόχο την αποφυγή ή τον περιορισμό των επιπτώσεων από τα απορρίμματα συσκευασίας στο περιβάλλον και τη διασφάλιση με τον τρόπο αυτό ενός υψηλού επιπέδου προστασίας του περιβάλλοντος.
(144) Οι συμβάσεις παροχής υπηρεσιών που έχουν συναφθεί μεταξύ της DSD και των επιχειρήσεων αποκομιδής έχουν ως αντικείμενο την εφαρμογή αυτών των περιβαλλοντικών στόχων στον τομέα της αποκομιδής και την διαλογής των συσκευασιών πώλησης από τα νοικοκυριά και άλλους παρόμοιους τόπους απόρριψης. Είναι απαραίτητες προκειμένου να επιτύχει η DSD τους στόχους και να τηρήσει τις δεσμεύσεις που έχει αναλάβει στο πλαίσιο του συστήματος το οποίο εκμεταλλεύεται. Έτσι, οι συμβάσεις παροχής υπηρεσιών επιβάλλουν τη δημιουργία μιας μεθόδου αποκομιδής και διαλογής που συνεπάγεται σημαντικές επενδύσεις (αιτιολογική σκέψη 53). Η τακτική αποκομιδή, ανά κατηγορία υλικού, των χρησιμοποιημένων συσκευασιών πώλησης από ιδιώτες καταναλωτές, καθώς και η διαλογή τους ή/και η μεταγενέστερη προετοιμασία ενόψει συνολικής αξιοποίησης, επιτρέπουν την άμεση εφαρμογή των διατάξεων σχετικά με το περιβάλλον.
(145) Η σχέση αποκλειστικότητας μεταξύ της DSD και των επιχειρήσεων αποκομιδής στο πλαίσιο των συμβάσεων παροχής υπηρεσιών τους επιτρέπει να προγραμματίσουν την παροχή υπηρεσιών μακροπρόθεσμα και να την οργανώσουν κατα τρόπο αξιόπιστο. Έτσι, μπορούν να πραγματοποιηθούν οι απαίτητες επενδύσεις σε οικονομικά αποδεκτή βάση από την άποψη της απόσβεσής τους (αιτιολογική σκέψη 54). Λαμβανομένου υπόψη του γεγονότος ότι μπορούν να πραγματοποιηθούν σημαντικές οικονομίες κλίμακος και φάσματος στον τομέα της αποκομιδής χρησιμοποιημένων συσκευασιών πώλησης από ιδιώτες καταναλωτές, λόγω της ύπαρξης αποτελεσμάτων δικτύου, το γεγονός ότι χρησιμοποιείται μία μόνο επιχείρηση αποκομιδής για όλη τη διάρκεια ισχύος της σύμβασης επιτρέπει την πραγματοποίηση κερδών αποτελεσματικότητας. Ταυτόχρονα, ο εντολέας, δηλαδή η DSD, ικανοποιεί κατά τρόπο τακτικό και αξιόπιστο τις ανάγκες του στον ευαίσθητο αυτό τομέα, που άλλοτε υπαγόταν στο δημόσιο.
(146) Λαμβανομένων υπόψη των παραπάνω μπορούσε να θεωρήσουμε ότι η σχέση αποκλειστικότητας που προβλέπουν οι συμβάσεις παροχής υπηρεσιών συμβάλλουν στη βελτίωση της παραγωγής και την προώθηση της τεχνικής και οικονομικής προόδου.
2. ΠΛΕΟΝΕΚΤΗΜΑΤΑ ΓΙΑ ΤΟΝ ΚΑΤΑΝΑΛΩΤΗ
(147) Οι συμβάσεις παροχής υπηρεσιών εγγυώνται, για τις συσκευασίες πώλησης που εμπίπτουν στο σύστημα DSD, αποκομιδή από τους ιδιώτες καταναλωτές στο σύνολο της επικράτειας, ανά κατηγορία υλικού. Αυτό αντιστοιχεί στα είδη αποκομιδής στα οποία ήταν συνηθισμένοι μέχρι σήμερα οι καταναλωτές και το σύστημα αυτό μπορεί να θεωρηθεί ότι είναι ιδιαίτερα ευνοϊκό για τους καταναλωτές.
(148) Για τους περισσότερους από τους κατασκευαστές και τους διανομείς που υπόκεινται στην υποχρέωση αποκομιδής και αξιοποίησης, η συμμετοχή σε ένα συλλογικό σύστημα αποκομιδής που καλύπτει το σύνολο της επικράτειας αναμένεται να οδηγήσει σε μείωση του κόστους σε σχέση με τη δημιουργία ενός μεμονωμένου συστήματος αποκομιδής και αξιοποίησης, λόγω των οικονομιών κλίμακας και φάσματος που επιτρέπουν οι συμβάσεις παροχής υπηρεσιών. Μπορεί να θεωρηθεί ότι η μείωση του κόστους που πραγματοποιείται κατά τη διάρκεια ισχύος της σύμβασης θα μετακυληθεί ανάλογα στους καταναλωτές οι οποίοι θα επωφεληθούν επίσης από τη βελτίωση της ποιότητας του περιβάλλοντος που αποτελεί έναν από τους στόχους του συστήματος, δηλαδή τη μείωση της ποσότητας των παραγομένων συσκευασιών(14).
(149) Η Επιτροπή κατέληξε συνεπώς στο συμπέρασμα ότι οι συμβάσεις παροχής υπηρεσιών ήταν επωφελείς για τον καταναλωτή και ότι τα οφέλη από τις συμβάσεις αυτές μετακυλίονται κατάλληλα στον καταναλωτή.
3. ΑΠΑΡΑΙΤΗΤΟΣ ΧΑΡΑΚΤΗΡΑΣ ΤΟΥ ΠΕΡΙΟΡΙΣΜΟΥ
(150) Η Επιτροπε εξέτασε τη σχέση αποκλειστικότητας που προβλέπουν οι συμβάσεις παροχής υπηρεσιών για περίοδο που λήγει στο τέλος του 2003 και κατέληξε στο συμπέρασμα ότι η σχέση αυτή πρέπει να θεωρηθεί απαραίτητη ως την εν λόγω ημερομηνία.
(151) Κατά την εκτίμηση του απαραίτητου χαρακτήρα της σχέσης αποκλειστικότητας, θα πρέπει να ληφθεί υπόψη το οικονομικό και νομικό πλαίσιο εντός του οποίου εγκρίθηκε η διάταξη αυτή. Για να δημιουργηθεί το σύστημα αυτό, χρειάστηκε να πραγματοποιηθούν σημαντικές επενδύσεις για μια νέα μέθοδο αποκομιδής και διαλογής των χρησιμοποιημένων συσκευασιών πώλησης. Τις επενδύσεις αυτές θα υλοποιήσουν οι επιχειρήσεις που έχουν συνάψει συμβάσεις παροχής υπηρεσιών με την DSD.
(152) Από την πλευρά του διαχειριστή του συστήματος, της DSD, τα στοιχεία που την οδήγησαν να αναθέσει την αποκομιδή σε 500 συμβατικές περιοχές κατ' αποκλειστικότητα σε μία μόνο επιχείρηση, για όλη τη διάρκεια ισχύος της σύμβασης, είναι κριτήρια διαχείρισης και αποτελεσματικότητας, αλλά κυρίως, η επιθυμία να διασφαλιστεί κατά τρόπο διαρκή και αξιόπιστο η παροχή των απαραίτητων υπηρεσιών αποκομιδής για τη συνολική επιτυχία του συστήματος. Εξάλλου, οι σχετικά σύντομες προθεσμίες εφαρμογής που προβλέπει ο νομοθέτης καθώς και οι συμφωνίες που πρέπει να συναφθούν με την τοπική αυτοδιοίκηση επιβεβαιώνουν την καταλληλότητα μιας επιλεκτικής εκχώρησης των αγορών στις επιχειρήσεις αποκομιδής.
(153) Ωστόσο, καθοριστικό ρόλο κατά την αξιολόγηση του απαραίτητου χαρακτήρα της σχέσης αποκλειστικότητας διαδραμάτισε η αναγκαιότητα να διασφαλιστεί η ασφάλεια του προγραμματισμού και των απαραίτητων επενδύσεων για την υλοποίηση των στόχων της σύμβασης παροχής υπηρεσιών. Οι εν λόγω επενδύσεις αφορούν κυρίως την αγορά σημάτων αποκομιδής, κάδων και εγκαταστάσεων διαλογής για τις χρησιμοποιημένες συσκευασίες πώλησης.
(154) Όπως αναφέρθηκε στην αιτιολογική σκέψη 52, η μεγάλη πλειονότητα των συμβάσεων παροχής υπηρεσιών που κοινοποιήθηκαν αρχικά έληγαν στα τέλη του 2005 ή του 2007. Ο απαραίτητος χαρακτήρας αυτής της διάρκειας ισχύος βασιζόταν στην αναγκαιότητα απόσβεσης των επενδύσεων που είχαν πραγματοποιηθεί στο πλαίσιο της σύμβασης παροχής υπηρεσιών, ως τη λήξη τους, ειδικότερα στον τομέα της αποκομιδής και της διαλογής.
(155) Με βάση λεπτομερείς υπολογισμούς σχετικά με τις επενδύσεις και την αποδοτικότητα, η Επιτροπή εξέτασε αν ήταν απαραίτητες τόσο μεγάλες διάρκειες ισχύος για να διασφαλιστεί η αποσβεση των εν λόγω επενδύσεων και κατέληξε στο συμπέρασμα ότι η σχέση αποκλειστικότητας μέχρι τα τέλη του 2005 ή του 2007 δεν ήταν απολύτως απαραίτητη για τη διασφάλιση των αποσβέσεων των προβλεπομένων επενδύσεων (αιτιολογική σκέψη 55). Τα αποτελέσματα στο πλαίσιο αυτού του ελέγχου δείχνουν ότι μια διάρκεια ισχύος μέχρι τα τέλη του 2003 επέτρεπε στις επιχειρήσεις αποκομιδής να αποσβέσουν επαρκώς από οικονομική άποψη, τις επενδύσεις που είχαν πραγματοποιήσει και θα πραγματοποιούσαν (γεγονός που ισοδυναμεί με το ότι μια μεγαλύτερη διάρκεια ισχύος των συμβάσεων δεν μπορεί να θεωρηθεί απαραίτητη). Τα ενδιαφερόμενα μέρη δήλωσαν διατεθειμένα να περιορίσουν τη διάρκεια ισχύος των συμβάσεων παροχής υπηρεσιών ως τις 31 Δεκεμβρίου 2003.
(156) Στο πλαίσιο αυτό, η Επιτροπή εκτιμά ότι αν δεν είχε προβλεφθεί σχέση αποκλειστικότητας ως το 2003 στη σύμβαση παροχής υπηρεσιών, η δημιουργία ενός συστήματος αποκομιδής και, κυρίως, διαλογής στο σύνολο της γερμανικής επικράτειας θα ήταν είτε τελείως αδύνατη, είτε δυνατή μόνο σε περιορισμένο βαθμό, στις ίδιες προθεσμίες και με την ίδια εγγύηση αποκομιδής, και η DSD δεν θα ήταν συνεπώς σε θέση να δημιουργήσει ένα σύστημα αποκομιδής και αξιοποίησης που να καλύπτει το σύνολο της επικράτειας. Η Επιτροπή κατέληξε συνεπώς στο συμπέρασμα ότι λαμβανομένων υπόψη των ιδιαίτερων περιστάσεων που συνδέονται με την εφαρμογή των διατάξεων του διατάγματος για τις συσκευασίες και του γεγονότος ότι δημιουργήθηκε για πρώτη φορά ένα σύστημα αποκομιδής και αξιοποίησης των απορριμμάτων στο σύνολο της επικράτειας, η σχέση αποκλειστικότητας που προβλέπεται ως τα τέλη του 2003 στις συμβάσεις παροχής υπηρεσιών πρέπει να θεωρηθεί απαραίτητη. Αντίστροφα, όλες οι συμβάσεις παροχής υπηρεσιών που έχουν ενδεχομένως συναφθεί μεταξύ της DSD και των επιχειρήσεων αποκομιδής των οποίων η διάρκεια ισχύος λήγει μετά τις 31 Δεκεμβρίου 2003, δεν πληρούν τις προϋποθέσεις απαλλαγής που προβλέπονται στο άρθρο 81 παράγραφος 3 της συνθήκης.
(157) Η Επιτροπή θεωρεί ωστόσο ότι μετά την προαναφερθείσα ημερομηνία, το σύστημα DSD θα πρέπει να θεωρηθεί πλήρως εγκατεστημένο και στο σύνολο του τομέα της αποκομιδής, η κατάσταση των υποδομών αποκομιδής και διαλογής των χρησιμοποιημένων συσκευασίων πώλησης θα είναι τέτοια που δεν θα είναι πλέον απαραίτητες τόσο μακροχρόνιες σχέσεις αποκλειστικότητας. Όσον αφορά τις μελλοντικές συμβάσεις παροχής υπηρεσιών, η Επιτροπή θεωρεί, κατά βάση, ως κατάλληλη και οικονομικά αποδεκτή μια μέγιστη διάρκεια ισχύος τριών ετών.
4. ΔΙΑΤΗΡΗΣΗ ΤΟΥ ΑΝΤΑΓΩΝΙΣΜΟΥ
(158) Ανεξάρτητα από τη θέση της DSD στις εν λόγω αγορές, η σχέση αποκλειστικότητας που προβλέπεται στις συμβάσεις παροχής υπηρεσιών δεν είναι τέτοια που να καταργεί τον ανταγωνισμό στην αγορά της αποκομιδής και της διαλογής των χρησιμοποιημένων συσκευασιών πώλησης από ιδιώτες καταναλωτές.
(159) Καταρχάς, οι επιχειρήσεις αποκομιδής που δεν ανήκουν στο σύστημα DSD μπορούν να αναζητούν προσφορές στον τομέα των μεμονωμένων συστημάτων αποκομιδής. Τα συστήματα αυτά δεν αποκλείονται, στο περιθώριο της αγοράς, για ορισμένους συνδυασμούς συσκευασιών/χώρων αποκομιδής (αιτιολογική σκέψη 87).
(160) Ωστόσο, για να εκτιμηθεί τελικά αν υπάρχει κατάργηση του ανταγωνισμού, πρέπει να ληφθούν υπόψη οι ιδιαίτερες συνθήκες της προσφοράς στην εν λόγω αγορά. Όπως αναφέρθηκε στην αιτιολογική σκέψη 92 και επόμενες, η αγορά της αποκομιδής και της διαλογής των συσκευασιών πώλησης από τους ιδιώτες καταναλωτές χαρακτηρίζεται, από την πλευρά της προσφοράς, από σημαντικά οικονομικά αποτελέσματα δικτύου, δηλαδή οικονομίες κλίμακας και φάσματος, κάτι που καθιστά οικονομικά αποδοτικό το γεγονός να ανατίθεται, τουλάχιστον στο πλαίσιο ενός συγκεκριμένου συλλογικού συστήματος, το σύνολο μιας συμβατικής περιοχής σε μία μόνο επιχείρηση αποκομιδής. Εξάλλου, για λόγους που συνδέονται με τη διευθέτηση της περιοχής και τις υποδομές αποκομιδής, αλλά και λόγω των σταθερών συνηθειών των καταναλωτών σε θέματα αποκομιδής, σε πολλές περιπτώσεις φαίνεται ελάχιστα αποδοτικό να υπάρχουν περισσότερες εγκαταστάσεις αποκομιδής για τα νοικοκυριά.
(161) Επίσης λόγω των ιδιαιτεροτήτων των συνθηκών της προσφοράς στην εν λόγω αγορά, η νέα έκδοση του διατάγματος για τις συσκευασίες επιβάλλει στους διαχειριστές των διπλών συστημάτων αξιοποίησης και αποκομιδής να αναθέτουν τις υπηρεσίες αποκομιδής μέσω διαδικασιών που να διασφαλίζουν των ανταγωνισμό (στην αιτιολογική σκέψη 26). Ο νομοθέτης λαμβάνει υπόψη το γεγονός ότι στην αγορά αυτή, ο ανταγωνισμός μεταξύ υποψηφίων καθορίζεται από συγκεκριμένους παράγοντες και θα πρέπει συνεπώς να διασφαλιστεί τουλάχιστον ένας ανταγωνισμός γύρω από τις διάφορες περιοχές αποκομιδής στο πλαίσιο μιας διαδικασίας πρόσκλησης υποβολής προσφορών.
(162) Λαμβανομένων υπόψη αυτών των ιδιαιτεροτήτων της προσφοράς στην εν λόγω αγορά, οι κάδοι αποκομιδής των χρησιμοποιημένων συσκευασιών πώλησης που είναι εγκατεστημένοι κοντά στα νοικοκυριά αποτελούν συνήθως μία "χοάνη" σε ό,τι αφορά τον ανταγωνισμό. Στην πράξη μπορεί να θεωρηθεί ότι τόσο τα ανταγωνιστικά συλλογικά συστήματα όσο και τα μεμονωμένα συστήματα αποκομιδής θα εργάζονται με επιχειρήσεις που πραγματοποιούν σήμερα των αποκομιδή για λογαριασμό της DSD. Έτσι, η ελεύθερη και ανεμπόδιστη πρόσβαση στις υποδομές αποκομιδής που έχουν δημιουργήσει οι επιχειρήσεις οι οποίες υπέγραψαν συμβάσεις παροχής υπηρεσιών με την DSD αποτελεί έναν καθοριστικό τομέα τόσο για την εντατικοποίηση του ανταγωνισμού στο επίπεδο της ζήτησης υπηρεσιών αποκομιδής και διαλογής των χρησιμοποιημένων συσκευασιών πώλησης από ιδιώτες καταναλωτές όσο και για την εντατικοποίηση του ανταγωνισμού στην κάθετη αγορά της οργάνωσης της αποκομιδής και της αξιοποίησης των χρησιμοποιημένων συσκευασιών πώλησης από ιδιώτες καταναλωτές.
(163) Όπως αναφέρθηκε στην αιτιολογική σκέψη 56, οι συμβάσεις παροχής υπηρεσιών δεν δεσμεύουν τις επιχειρήσεις αποκομιδής αποκλειστικά έναντι της DSD. Συνεπώς, είναι ελεύθερες να προσφέρουν επίσης τις υπηρεσίες τους και σε άλλες εταιρείες. Εξάλλου, η DSD ανέλαβε έναντι της Επιτροπής τις υποχρεώσεις που αναφέρονται στις αιτιολογικές σκέψεις 71 και 72, σύμφωνα με τις οποίες αναλαμβάνει να μην υποχρεώνει τις επιχειρήσεις αποκομιδής να χρησιμοποιούν τους κάδους και τις λοιπές εγκαταστάσεις αποκομιδής των χρησιμοποιημένων συσκευασιών πώλησης αποκλειστικά για την εκτέλεση της σύμβασης παροχής υπηρεσιών. Επιπλέον, η DSD δεν θα απαγορεύει σε τρίτους τη χρήση των εγκαταστάσεων των επιχειρήσεων αποκομιδής.
Υποχρεώσεις
(164) Μολονότι η DSD ανέλαβε τη δέσμευση να επιτρέπει στους ανταγωνιστές της να χρησιμοποιούν τις εγκαταστάσεις αποκομιδής, η Επιτροπή κρίνει απαραίτητο να εξαρτηθεί η παρούσα απόφαση από την εκπλήρωση ορισμένων υποχρεώσεων και αυτό εξαιτίας της ζωτικής σημασίας που έχει η ελεύθερη πρόσβαση στις υποδομές αποκομιδής για την ύπαρξη ανταγωνισμού σε μια αγορά που χαρακτηρίζεται από ιδιαίτερες συνθήκες προσφοράς καθώς και εξαιτίας των επιφυλάξεων ως προς τη δέσμευση που αναφέρεται στην αιτιολογική σκέψη 71. Στόχος είναι να υλοποιηθούν τα θετικά ως προς τον ανταγωνισμό αποτελέσματα τα οποία προσδοκά η Επιτροπή και, ως εκ τούτου, να πληρούνται τα κριτήρια απαλλαγής του άρθρου 81 παράγραφος 3.
(165) Η DSD είναι της άποψης ότι οι υποχρεώσεις τις οποίες προβλέπει, η Επιτροπή υπερβαίνουν κατά πολύ τις ήδη συμφωνηθείσες με αυτήν δεσμεύσεις, ότι, σε κάθε περίπτωση, δεν συμβιβάζονται με το γερμανικό διάταγμα για τις συσκευασίες και ότι σε ορισμένες, τουλάχιστον, περιπτώσεις, δεν είναι θεμιτές και για άλλους λόγους.
- Ασυμβίβαστο των υποχρεώσεων με το διάταγμα για τις συσκευασίες
(166) Η DSD υποστηρίζει ότι βάσει του διατάγματος για τις συσκευασίες δεν επιτρέπεται η συλλογή χρησιμοποιημένων συσκευασιών σε επίπεδο τελικού καταναλωτή από μεμονωμένα συστήματα διάθεσης. Ως εκ τούτου η Επιτροπή δεν δύναται να επιβάλλει στην DSD να καταστήσει δυνατή τη συλλογή άχρηστων συσκευασιών σε επίπεδο τελικού καταναλωτή από μεμονωμένα συστήματα διάθεσης μέσω της κοινής χρήσεως των εγκαταστάσεων αποκομιδής.
(167) Στη Γερμανία δεν είναι ακόμη σαφές αν τα συστήματα ίδιας διάθεσης πρέπει να επιτυγχάνουν τις ποσοστώσεις τους αποκλειστικά με την αποκομιδή συσκευασιών από τα σημεία της υλικής παράδοσης (αιτιολογική σκέψη 15). Συσκευασίες εμπορευμάτων τα οποία αποστέλλονται στους τελικούς καταναλωτές (εμπορικές αποστολές, παραδόσεις σε λιανικά μικροκαταστήματα) πρέπει, ωστόσο, να συλλέγονται οπωσδήποτε και από συστήματα ίδιας διάθεσης πλησίον του ιδιώτη καταναλωτή (αιτιολογική σκέψη 14). Ανεξαρτήτως αυτού, το διάταγμα για τις συσκευασίες δεν απαιτεί τη θέσπιση απαγορεύσεων από μέρους της DSD έναντι των φορέων διάθεσης με τους οποίους συνεργάζεται προκειμένου να επιβάλλει κάποια δημόσια πρότυπα ειδικά για τα συστήματα ίδιας διάθεσης, με αποτέλεσμα η DSD να μην δύναται να παραβεί το διάταγμα κατά την εφαρμογή της δέσμευσης αυτής.
(168) Η DSD ισχυρίζεται ότι η από κοινού χρήση των κάδων αποκομιδής με ανταγωνιστικά συστήματα διάθεσης δεν συμβιβάζεται με την αρχή της ευθύνης για τα προϊόντα την οποία θεσπίζει το ανανεωμένο διάταγμα. Τα συστήματα οφείλουν να επιτυγχάνουν τις ποσοστώσεις για τις συσκευασίες που συμμετέχουν στο σύστημά τους. Ως εκ τούτου δεν είναι δυνατή η συμπερίληψη των συσκευασιών στο εκάστοτε σύστημα βάσει την αρχής του υπαιτίου.
(169) Κατά τη γνώμη της Επιτροπής, από καμμία διάταξη του διατάγματος για τις συσκευασίες δεν απορρέει απαγόρευση της από κοινού χρήσεως των κάδων αποκομιδής με ανταγωνιστικά συστήματα διάθεσης και μάλιστα ούτε από τη νομολογία(15) στην οποία αναφέρεται η DSD ούτε από τη θέση της Γερμανίας(16). Είναι αληθές ότι τα συστήματα αποκομιδής και διάθεσης μπορούν, μετά την αναθεώρηση του διατάγματος, να συμπληρώνουν τις ποσοστώσεις τους μόνον βάσει των συσκευασιών οι οποίες συμμετέχουν σε αυτά και όχι βάσει του συνολικού όγκου ορισμένων υλικών συσκευασίας (αιτιολογική σκέψη 21). Έτσι θα επιτυγχάνετο ένας από τους σημαντικότερους στόχους του διατάγματος, ήτοι η προώθηση του ανταγωνισμού όχι μόνον με την ανάθεση συμβάσεων για τις σχετικές υπηρεσίες αποκομιδής και διάθεσης αλλά και με τη βελτίωση του ευρύτερου ανταγωνιστικού πλαισίου για διαφορετικά μεταξύ τους συστήματα αποκομιδής(17).
(170) Ο καταλογισμός των ποσοτήτων συσκευασιών βάσει του υπαιτίου μπορεί να επιτευχθεί με την κατανομή βάσει των ποσοστώσεων. Αυτό εφαρμόζουν ήδη η DSD και οι επιχειρήσεις διάθεσης στον τομέα του χαρτού/χαρτονιού όπου στους κάδους αποκομιδής των επιχειρήσεων που συνεργάζονται με την DSD συλλέγονται και εφημερίδες και περιοδικά (αιτιολογική σκέψη 32).
(171) Συμπληρωματικά επισημαίνεται ότι κατά την ερμηνεία του διατάγματος για τις συσκευασίες πρέπει να λαμβάνεται υπόψη ο ορισμός της από κοινού χρήσης της υποδομής αποκομιδής για την ύπαρξη ανταγωνισμού (αιτιολογική σκέψη 164). Αυτό απορρέει όχι μόνον από το γεγονός ότι κύριος στόχος του αναθεωρημένου διατάγματος είναι η μεγαλύτερη προώθηση του ανταγωνισμού αλλά και από το ότι κατά την ερμηνεία του διατάγματος πρέπει να λαμβάνονται υπόψη οι κοινοτικοί κανόνες ανταγωνισμού.
- Αθέμιτος χαρακτήρας
(172) Κατά την άποψη της DSD η από κοινού χρήση της υποδομής σε ορισμένες περιπτώσεις, τουλάχιστον, δεν είναι θεμιτή και για άλλους λόγους. Δυσχεραίνει την απόδειξη της ροής των ποσοτήτων, θέτει σε κίνδυνο το προσωπικό του συνεργαζόμενου φορέα αποκομιδής στην περίπτωση συσκευασιών προϊόντων που εγκλείουν βλαβερές ουσίες, φέρει την DSD σε μειονεκτική θέση στους υπολογισμούς και δεν επιτρέπει την απαίτηση παροχής πληροφοριών.
(173) Στο αποδεικτικό ποσοτήτων πρέπει να αναφέρονται οι αξιοποιηθείσες ποσότητες συσκευασιών (αιτιολογική σκέψη 21). Δεν πρέπει να αποδεικνύεται αν οι ποσότητες αυτές προέρχονται από τις συμμετέχουσες στο σύστημα συσκευασίες. Ο καταμερισμός με βάση τις ποσοστώσεις, επομένως, ουδόλως δυσχεραίνει τον έλεγχο της ροής των ποσοτήτων.
(174) Δεδομένου ότι ο συνεργαζόμενος φορέας διάθεσης είναι εκείνος ο οποίος αποφασίζει αν θα επιτρέψει την από κοινού χρήση των κάδων αποκομιδής οι οποίοι του ανήκουν και ο οποίος συνάπτει συμφωνίες περί αυτού, σε αυτόν εναπόκειται να μεριμνήσει για την αποφυγή της έκθεσης του προσωπικού του σε κινδύνους.
(175) Οι υποχρεώσεις δεν αποκλείουν το ενδεχόμενο να μειώσει η DSD τα ποσά που καταβάλλει στους συνεργαζόμενους με αυτούς φορείς αποκομιδής κατά το μέτρο που αυτοί θέτουν τους κάδους τους στη διάθεση τρίτων. Παρομοίως, δεν στερούν από την DSD το δικαίωμα να ζητά σχετικές πληροφορίες. Η δεύτερη υποχρέωση δεν στερεί το δικαίωμα αίτησης πληροφοριών αλλά, αντιθέτως, εξασφαλίζει ότι οι ποσότητες συσκευασιών που αποκομίζονται εξ ονόματος ανταγωνιστών θα καταλογίζονται σε αυτούς κατά τον έλεγχο της ροής των ποσοτήτων.
Ενδιάμεσο αποτέλεσμα
(176) Λαμβανομένων υπόψη των δεσμεύσεων της DSD και των υποχρεώσεων που περιλαμβάνει η παρούσα απόφαση, η Επιτροπή θεωρεί καταρχάς ότι η ελεύθερη και ανεμπόδιστη πρόσβαση στις υποδομές αποκομιδής, χωρίς κανέναν περιορισμό, είναι εφικτή. Υπάρχουν, συνεπώς, ρεαλιστικές δυνατότητες πρόσβασης στην αγορά τόσο για τα ανταγωνιστικά συλλογικά συστήματα όσο και για μεμονωμένα συστήματα αποκομιδής με αποτέλεσμα να καθίσταται δυνατός ο άνευ περιορισμών ανταγωνισμός. Θεωρεί επίσης ότι η πρόσβαση στις υποδομές δεν εμποδίζεται από άλλες διατάξεις της σύμβασης παροχής υπηρεσιών ούτε από δευτερεύουσες διατάξεις ή εκτελεστικές διατάξεις που έχουν ισοδύναμο αποτέλεσμα.
(177) Η διασφάλιση της δυνατότητας εισόδου ανταγωνιστικών επιχειρήσεων στην αγορά θα προσφέρει τα εχέγγυα για την εντατικοποίηση του ανταγωνισμού τόσο στην εν λόγω αγορά, στη συγκεκριμένη περίπτωση της αποκομιδής και διαλογής των χρησιμοποιημένων συσκευασιών πώλησης από ιδιώτες καταναλωτές, όσο και στην αγορά της οργάνωσης της αποκομιδής και αξιοποίησης των χρησιμοποιημένων συσκευασιών πώλησης από ιδιώτες καταναλωτές.
(178) Λαμβάνομένων υπόψη των παραπάνω και των υποχρεώσεων που περιλαμβάνει η παρούσα απόφαση, η Επιτροπή κατέληξε στο συμπέρασμα ότι δεν καταργείται ο ανταγωνισμός στην εν λόγω αγορά. Η διασφάλιση της δυνατότητας εισόδου στην αγορά για ανταγωνιστικές επιχειρήσεις επιτρέπει να θεωρηθεί ότι στο μέλλον θα υπάρξει εντατικοποίηση του ανταγωνισμού στον τομέα των υπηρεσιών αποκομιδής των χρησιμοποιημένων συσκευασιών πώλησης από ιδιώτες καταναλωτές.
Συμπέρασμα
(179) Η συμφωνία αποκλειστικής σχέσης που έχει συνάψει η DSD με τις επιχειρήσεις αποκομιδής στο πλαίσιο των συμβάσεων παροχής υπηρεσιών πληροί τις προϋποθέσεις εφαρμογής του άρθρου 81 παράγραφος 3 της συνθήκης ΕΚ, εφόσον οι εν λόγω συμβάσεις λήγουν στις 31 Δεκεμβρίου 2003.
Γ. ΑΝΑΔΡΟΜΙΚΗ ΙΣΧΥΣ, ΔΙΑΡΚΕΙΑ ΤΗΣ ΑΠΑΛΛΑΓΗΣ, ΥΠΟΧΡΕΩΣΗ
(180) Η Επιτροπή διαπιστώνει ότι η σύμβαση παροχής υπηρεσιών πληροί τις προϋποθέσεις εφαρμογής του άρθρου 81, παράγραφος 3, από την 1η Ιανουαρίου 1996.
(181) Σύμφωνα με το άρθρο 8 παράγραφος 1 του κανονισμού αριθ. 17, οι απαλλαγές πρέπει να χορηγούνται για συγκεκριμένη περίοδο και μπορούν να συνοδεύονται και από υποχρεώσεις. Σύμφωνα με το άρθρο 6 του κανονισμού, η ημερομηνία κατά την οποία αρχίζει να ισχύει μια τέτοια απόφαση δεν μπορεί να είναι προγενέστερη από την ημέρα της κοινοποίησης ή την ημερομηνία κατά την οποία η κοινοποίηση συμμορφώθηκε με τους όρους εφαρμογής του άρθρου 81 παράγραφοι 1 και 3. Κατά συνέπεια η απαλλαγή πρέπει να ισχύει από την 1η Ιανουαρίου 1996 ως την 31η Δεκεμβρίου 2003, προκειμένου να παρασχεθεί στην DSD και τις επιχειρήσεις αποκομιδής επαρκές περιθώριο ασφάλειας δικαίου στο πλαίσιο των κοινοτικών κανόνων ανταγωνισμού, προκειμένου να διασφαλίσουν τις επενδύσεις τους.
(182) Προκειμένου να διασφαλιστεί η πρόσβαση τρίτων στις υποδομές αποκομιδής των συμβαλλομένων και να εμποδιστεί η κατάργηση του ανταγωνισμού στις σχετικές αγορές, πρέπει να επιβληθεί στην DSD η υποχρέωση να μην εμποδίζει τις επιχειρήσεις αποκομιδής να συνάπτουν, με ανταγωνιστές της DSD, συμβάσεις που να τους επιτρέπουν να χρησιμοποιούν τους κάδους και άλλες, εγκαταστάσεις αποκομιδής και διαλογής των χρησιμοποιημένων συσκευασιών πώλησης, και να τηρούν αυτές τις συμβάσεις. Προκειμένου οι ανταγωνιστές της DSD να χρησιμοποιούν ελεύθερα και για λογαριασμό τους τις συσκευασίες που συλλέγουν στο πλαίσιο αυτής της κοινής χρήσης των εγκαταστάσεων αποκομιδής, πρέπει εξάλλου να επιβληθεί στην DSD η υποχρέωση να μην απαιτεί από τις επιχειρήσεις αποκομιδής να της αναφέρουν τις ποσότητες συσκευασιών που δεν έχουν συλλέξει για λογαριασμό της. Οι υποχρεώσεις αυτές είναι απολύτως απαραίτητες για την αποφυγή της κατάργησης του ανταγωνισμού στις σχετικές αγορές και αποτελούν την συγκεκριμενοποίηση, για λόγους ασφάλειας δικαίου, της δέσμευσης που ανέλαβε η DSD. Οι εν λόγω υποχρεώσεις ισχύουν καθ' όλη τη διάρκεια ισχύος της απαλλαγής. Βάσει του άρθρου 8 παράγραφος 3 στοιχείο β) του κανονισμού αριθ. 17 η Επιτροπή δύναται να ανακαλέσει την απόφασή της εάν οι συμμετέχουσες επιχειρήσεις δεν εκπληρώσουν την υποχρέωση που επιβάλλεται με την απόφαση.
(183) Σε περίπτωση κατά την οποία, προ της λήξεως της απαλλαγής, διαπιστωθεί, έστω με απόφαση αρμόδιου γερμανικού δικαστηρίου ότι, αντίθετα με την άποψη της Επτροπής, η από κοινού χρήση με τρίτους των εγκαταστάσεων αποκομιδής των αντισυμβαλλομένων μερών της συμφωνίας παροχής υπηρεσιών δεν συμβιβάζεται με τη γερμανική νομοθεσία και ιδιαίτερα με το διάταγμα για τις συσκευασίες αυτό θα αποτελέσει σοβαρή αλλαγή στα δεδομένα της υπόθεσης και θα αναγκάσει την Επιτροπή να εξετάσει εκ νέου τις προϋποθέσεις για την εφαρμογή του άρθρου 81 παράγραφος 3 στη σύμβαση παροχής υπηρεσιών και ενδεχομένως να αποσύρει την απαλλαγή.
(184) Η παρούσα απόφαση δεν προδικάζει την εφαρμογή του άρθρου 82 της συνθήκης ΕΚ.
(185) Η παρούσα απόφαση εκδίδεται με την επιφύλαξη ενδεχομένων διαδικασιών που εκκρεμούν ή πρόκειται να κινηθούν, από την Επιτροπή κατά του γερμανικού διατάγματος για τις συσκευασίες,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή, με βάση τα σημερινά δεδομένα που γνωρίζει και λαμβανομένων υπόψη των δεσμεύσεων που ανέλαβε η DSD, διαπιστώνει ότι δεν έχει κανένα λόγο, βάσει του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΚ, να αντιταχθεί στο καταστατικό και τις εγγυητικές συμβάσεις της DSD.
Άρθρο 2
Σύμφωνα με το άρθρο 81 παράγραφος 3 της συνθήκης και το άρθρο 53 παράγραφος 3 της συμφωνίας για τον ΕΟΧ, οι διατάξεις του άρθρου 81 παράγραφος 1 και του άρθρου 53 παράγραφος 1 της συμφωνίας για τον ΕΟΧ, κηρύσσονται ανεφάρμοστες για τις μεμονωμένες συμβάσεις παροχής υπηρεσιών που προβλέπουν σχέση αποκλειστικότητας και λήγουν το αργότερο στα τέλη του 2003.
Η παρούσα απόφαση ισχύει από την 1η Ιανουαρίου 1996 ως τις 31 Δεκεμβρίου 2003.
Άρθρο 3
Η απαλλαγή που αναφέρεται στο άρθρο 2 συνδέεται με την ανάληψη των ακόλουθων υποχρεώσεων:
α) η DSD δεν θα εμποδίζει τις επιχειρήσεις αποκομιδής να συνάπτουν με ανταγωνιστές της συμβάσεις που να τους επιτρέπουν να χρησιμοποιούν τους κάδους και άλλες εγκαταστάσεις αποκομιδής και διαλογής των χρησιμοποιημένων συσκευασιών πώλησης, και να τηρούν τις συμβάσεις αυτές·
β) η DSD δεν θα μπορεί να απαιτεί από επιχειρήσεις αποκομιδής που έχουν συνάψει με ανταγωνιστές της D συμβάσεις για την κοινή χρήση των κάδων και άλλων εγκαταστάσεων αποκομιδής και διαλογής των χρησιμοποιημένων συσκευασιών πώλησης, να της αναφέρουν τις ποσότητες συσκευασιών που δεν έχουν συλλεγεί στο πλαίσιο του συστήματος DSD.
Άρθρο 4
Η παρούσα απόφαση απευθύνεται στις ακόλουθες επιχειρήσεις:
Der Grüne Punkt - Duales System Deutschland AG Frankfurter Straße 720-726 D - 51145 Köln
A.R.T Abfallberatungs- und Verwertungs GmbH Am Moselkai 1 D - 54293 Trier
Jakob Altvater GmbH & Co. Postfach 4330 D - 70781 Filderstadt
AWG Abfallwirtschafts GmbH Donau-Wald Eginger Straße 37 D - 94532 Außernzell
BVSE Bundesverband Sekundärrohstoffe und Entsorgung e.V. Hohe Straße 73 D - 53119 Bonn
Cordier Abfallentsorgung GmbH Stücks 8 D - 66871 Köln
DASS GmbH Hultschiner Damm 335 D - 12623 Berlin
Betrieb für das Duale System im Saarland Untertürkheimerstraße 21 D - 66117 Saarbrücken
ARGE Duales System Stormarn/Lauenburg Vor dem Bockholt D - 23883 Grambeck
Edelhoff Entsorgung Süd GmbH Am Ententeich 11 D - 36251 Bad Hersfeld
Entsorgung Dortmund GmbH Sunderweg 98 D - 44147 Dortmund
ESG Entsorgungswirtschaft Soest GmbH Aldegrewerwall 24 D - 59494 Soest
Feldhaus Recycling GmbH & Co. KG Eckernförder Landstraße 300 D - 24941 Flensburg
Fischer Rohstoff Recycling Freudenstadt GmbH Robert-Bürkle-Straße 10 D - 72250 Freudenstadt
Rudolf Fritsche GmbH Steinbühlstraße 5 D - 91301 Forchheim
Friedrich Hofmann GmbH & Co. Kirchenstraße 22 D - 91186 Büchenbach
Interseroh AG Stollwerckstraße 9a D - 51149 Köln
Karl Nehlsen GmbH & Co. KG Furtstraße 14-16 D - 28759 Bremen
Ostthüringer Recycling und HandelsGmbH Auenstraße 55 D - 07490 Gera-Langenberg
Rethmann Entsorgungswirtschaft GmbH & Co. KG Dieselstraße 3 D - 44805 Bochum
SAK Sondershäuser Entsorgungs GmbH Schachtstraße 5 D - 99706 Sondershausen
Erwin Scheele GmbH & Co. KG Agathastraße 63 D - 57368 Lennestadt
Schönmackers Umweltdienste GmbH & Co. KG Laar 1 D - 47652 Weeze
Trienekens GmbH Greefsallee 1-5 D - 41747 Viersen
TWR Tenner Wertstoff Recycling GmbH Straupitzstraße 11 D - 03172 Guben
USB Umweltservice Bochum GmbH Postfach 102465 D - 44724 Bochum
VIVO Gesellschaft für Abfallvermeidung GmbH Lochham 56 D - 83627 Warngau
VKS Verband Kommunale Abfallwirtschaft und Stadtreinigung e. V. Postfach 510620 D - 50942 Köln
Βρυξέλλες, 17 Σεπτεμβρίου 2001.

Labels: 3
4
20